text:
Bya Procopios Lumu
NG’ENSI yonna ekuza olunaku lwa bataata leero, Bukedde Ku Ssande akuleetedde taata atakoma bukomi ku kuzaala wabula atuukiriza obuvunaanyizibwa bwe nga taata ng’akulaga engeri gy’akikolamu.
Eriabu Ssempa Nsubuga 60, makanika e Wandegeya nga mutuuze e Kawaala Central zooni alina abaana musanvu nga bano abaleze bw’omu okuva nnyaabwe bwe yava mu bulamu bw’ensi eno mu 2000.
“Maama w’abaana Mukama yamujjulula mu 2000 n’abandekera ng’omukulu wa myaka 14 ate omuto wa myezi mukaaga.
Amagezi ganneesiba nga nneebuza we mba ntandikira, naye bwe najjukira engeri gye nakulamu ne mmalirira nti abaana bange ng’enda kubakuza nga bandabamu bibiri, nga taata ate era nga maama kuba n’ebyokuddamu okuwasa nabiggya mu mutwe gwange. Nalaba ng’omukazi gwe nnaawasa ayinza obutagumiikiriza baana musanvu okuli n’ebbujje ery’emyezi omukaaga.
Okukuza abaana si kyangu ate naddala ng’oli wekka. Ntobye n’abaana bange okutuuka lwe bafuuse abantu ate naddala abalenzi si bangu.
Nze sikwata muggo kukuba era ebiseera ebisinga mpita mu kubuulirira oyo aba akoze ensobi. Awaka tulina kkooti oyo yenna aba asobezza tumutuuza mu kkooti yaffe ate ku budde obwo w’akoledde ensobi eyo.
Nasalawo okweresa buli kirungi ku lw’abaana bange era nsobodde okubasomesa ne nfunamu omusomesa ali mu Amerika, yinginiya n’abasuubuzi. Wadde abaana bakuze, ewange bakyali bato ky’ekyo lwaki bwe nali nzimba nassaako emizigo sibakkiriza kugenda kupangisa waakiri basula mu mizigo ewange.
Nazimba ennyumba z’abapangisa nga njagala nfunemu ku kasente wabula nagenda okulaba ng’abaana bange siyinza kubagattika ne nsalawo abapangisa babeere mu maaso emmanju abaana bange gye baba basula ssente zirijja.
Ssempa ng’ali ne mwannyina ne muwala we eyali atikkiddwa. Ono musomesa era ali mu Amerika.
Bw’owulira engeri gye nabatendekamu, weewuunya naye akakodyo kankoledde nnyo mu kubakuza n’okubafuula kye bali kati.
Nasalawo kukozesa bukodyo bw’amannya ng’oli bwe mmuyita maama oba jjajja tekimwanguyira kusobya kuba aba agamba nti nze maama omulamba bandaba batya nga nkoze ekyo?
Wano we nsabira abazadde abaami tukomye okusuulirira obuvunaanyizibwa bwaffe eri abaana nga tulowooza nti bakyala be balina okubafaako bokka.


c: text/html

text:
Kampala
Kabengwa ne mwana munne mu kwanjula wiiki ewedde. Ekif; Martin Ndijjo.
Bya MARTIN NDIJJO
EKITIIBWA n’omukwano by’ondaze sirina kye nnyiza kukusasula okuggyako okukwagala obulamu bwange bwonna. Bino by’ebimu ku bigambo ebyakubizza abagenyi enduulu n’engalo ezitasalako nga Juliet Nakawooya ayanjula omusasi wa Bukedde, James Kabengwa n’amwawula mu basajja abakyanoonya.
Kabengwa naye yamuzzeemu nti, “nange nneeyama obutakujuza.” Ate olwo enduulu n’emizira ne biddamu buto. Omukolo gwabadde Maya ku lw’e Masaka ku Ssande ya wiiki ewedde mu maka g’omugenzi Dissan Kizza.
Abaawerekedde ku Kabengwa nga basitudde riigi gye yatonedde abazadde. Ekif; Martin Ndijjo.
Kabengwa yawerekeddwaako bakozi banne, abooluganda n’emikwano okwabadde n’ababaka ba palamenti Moses Kasibante owa Lubaga North ne Dr. Lulume Bayiga owa Buikwe South. Kuno kwossa bakansala abaakulembeddwa omumyuka wa Loodi Meeya, Sulaiman Kidandala.
Kasibante yasibiridde abafumbo entanda bwe yababuuliridde okwewala eng’ambo, babeere bakkakkamu n’okwesigang’ana.
Kabengwa yaddugazza oluggya lw’abako ng’enjogera y’ennaku zino bw’egamba bwe yabeettikkidde ebirabo omwabadde fi irigi, kuuka, ensawo za ssukaali, omuceere, omun- nyo, ebyokunywa, ekkanzu n’ebirala. Nakawooya yakyusizza engoye emirundi esatu.
Bassenga nga bagabula Kabengwa (ku kkono) ne kalabaalaba we Mwanje empombo. Ekif; Martin Ndijjo.
Ebirala ku mbaga.
http://www.bukedde.co.ug/news/65912-omusheshe-yeewangulidde-omukozi-wa-bukedde.html

robotstxt: allowed

filter: keep


text:
Kampala
Abasiraamu nga babala ssente ze baasaddaase oluvannyuma lw’okusaala Juma ku muzigiti gwa Swahab ku Container Village.
Bya Sheikh Uthman Ngobi
OMWEZI gwa Ramadhan gwa nkizo ku myezi emirala mu busiraamu kuba gwe mwezi ogwakkiramu ekitabo ekitukuvu ekya Kulaani era Allah n’agutukuza nga buli mulimu omulungi ogukolebwamu empeera zikubisibwamu ekitali ku myezi emirala.
Okusaddaakira abeetaavu mulimu mukulu nnyo buli Musiraamu alina obusobozi gwe yandyekutte okunoga empeera ezitaliiko kkomo.
Okusaddaakira omuntu kwe kumalawo ekyetaago ky’aba tasobola kwemalira. Era guno gumu ku mirimu Allah gy’asinga okwagala abaddu be abakkiriza bakole kuba baba balaze ekisa eri bannaabwe nga Allah bw’akiraga abantu bonna.
Omubaka Muhammad (S.A.W) lumu yategeeza baswahaba be nti omuntu bw’asaddaakira ali mu bwetaavu, kizikiza obusungu bwa Allah bw’aba alina ku muntu oyo asaddaase ne kikuuma emmaali ye ssaako n’okugigaziya.
Emirimu emirala egirimu empeera mu mwezi gwa Ramadhan mulimu:
1) Okusiibulula omusiibi. Omubaka Muhammad (S.A.W) yagamba nti omuntu asiibulula omusiibi, afuna empeera ezenkanankana n’ezooyo eyasiibye ate nga takendeezeddwa zize.
2) Okusaala Talawuya. Eno ye sswala etandika nga Ishai (ey’essaawa ebbiri ez’ekiro ewedde) era Omubaka Muhammad (S.A.W) yagamba nti Omusiraamu ayimirira n’asaala esswala eno, Allah amusonyiwa ebibi bye.
3) Okusoma Kulaani. Olw’okuba nga Ramadhan gwe mwezi kulaani mwe yakkira, kikakata ku buli musiraamu okusoma ennyo ekitabo kino kuba omubaka Muhammad (S.A.W) yagamba nti omuntu asoma ekigambo kimu mu Kulaani afuna 10 naye bwe kiba mu mwezi guno empeera zikubisibwamu.
4) Okulya ddaaku. Kino abantu abamu balowooza abasiraamu bakikola lwa butaagala kulumwa njala mangu, wabula sheikh Ngobi agamba nti Omubaka Muhammad (S.A.W) yakubiriza nnyo abasiraamu okulya ddaaku kuba erimu emikisa okuva ewa Allah ate kyawula okusiiba kw’abasiraamu n’okw’abo abatali basiraamu.
5) Okukola Umrah nagwo mulimu mukulu mu kufuna empeera kuba omuntu agikoze mu kisiibo afuna empeera ez’enkanankana n’ezooyo akoze Hijja.
Omuwandiisi ye imaam w’omuzigiti gwa masgid swahab ku container, nga bwe yabitegeezezza Patrick Tumwesigye.


text:
Kampala
Nsaba ng’atwala abamu ku baakwatiddwa
ABAVUBUKA b’oku Kaleerwe abagambibwa okuba abamenyi b’amateeka balabuddwa okwamuka ekitundu nga bukyali.
Bino byayogeddwa akulira Poliisi y’oku Kaleerwe, Charles Nsaba bwe yabadde akola ekikwekweto ng’ali ne poliisi y’e Mulago n’agamba nti abavubuka bangi bagufudde mulimu okuteega n’okunyaga abantu ku luguudo lwa Northern by-pass n’abalabula okubayigga.
Nsaba yagambye nti mu kiseera kino bakwataganye ne bassentebe b’ebyalo okulaba nga bakwata buli muvubuka ateeberezebwa okuba omumenyi w’amateeka era mu kikwekweto ekyakoleddwa, abantu 50 be baayooleddwa.


text:
Wakiso
Akatale k’e Ganda bwe kafaanana.
ABASUUBUZI abasukka mu 100 e Ganda mu Wakiso basattira oluvannyuma lw’eggombolola okuyisa ekiwandiiko ekiragira poliisi okubayambako mu kubagoba we batundira.
Ekiwandiiko kino kuliko omukono gw’oweggombolola, Rosete Namiiro nga kiwa abasuubuzi bano okuva ku kkubo obutasukka September 20.
Abagobwa ku kkubo kuliko abatunda ennyaanya, obutungulu, bbiring’anya, ebyennyanja, engoye enkadde, amatooke n’ebirala.
Akatale kano kaazimbibwa mu June n’ekigendererwa ky’okusitula omutindo mu kitundu kino n’abasuubuzi okulekeraawo okukolera ku luguudo kyokka abasuubuzi abamu bagaanidde ku kkubo nga bagamba nti nabo bayamba abantu obutatambula ng’endo.
Abatuuze abamu abalina emidaala mu maka gaabwe baategeezezza nti tebasobola kuva mu maka gaabwe we batasasula musolo ate bagende mu katale gye bagenda okubasaba empooza ate nga wano bakola nga bwe balabirira n’abaana baabwe.


text:
Rwampara - Rugando, Mbarara
AMYUKA atuukirwako amawulire ga Bukedde olupapula era omusomi w'amawulire Agataliiko Nfuufu ku Bukedde Ttivvi, Richard
Kayiira ayanjuddwa mwana munne Brillian Kyohirwe.
Omukolo gwabadde mu maka ga bakadde be, Mw.William Timuhirwe ku kyalo Rugando, Rwampala mu disitulikiti y'e Mbarara.
Brillian nja kukukuuma bulungi nga bwe nkusanze era nkukakasa nti sijja kukujuza,” Kayiira bwe yeeyamye eri mwana munne mu maaso g’abazadde n’abagenyi. Abako olwabadde okuyingira mu maka ne baweebwa ekijjulo okwabadde
n'empombo n'oluvannyuma obusera obwabamazeeko ennyonta n'obukoowu.
Abayimbi okwabadde: Sister Charity ng'ono mukozi ku Ttivvi West wamu ne Double Grace Kyakutuka be baasanyusizza
abagenyi ku mukolo guno. Kayiira yawerekeddwaako bakozi banne, abooluganda n'emikwano.
Abakulu yabeetikkidde ebirabo omwabadde ssukaali, ebyokulya ebyokunywa, ekkanzu n'ebirala.
Brillian yakyusizza engoye emirundi ena. Abagenyi baabwe baabagabudde keeki eyabumbiddwa mu busuwa nga yakoleddwa Muky. Dorothy Kaggwa ow’e Mutundwe.


text:
Omukazi eyafunye obutakkaanya ne bba addukidde mu FIDA ng’ayagala afune olukusa okubeera n’abaana be b’agamba nti bakyali bato ng’ate omu mulwadde yeetaaga obujjanjabi bwa maama we.
Agnes Nakalema omutuuze w’e Kibuli Mutajjaazi mu ggombolola y’e Makindye agamba nti bba Lawrence Kyagulanyi yamulagajjalira oluvannyuma lw’okufuna omukazi omulala.
Agamba nti n’omulimu gwe yali akola bba yagumulemesa n’amuloopa ku poliisi e Kabalagala nti talabirira baana. Bwe baamusiba n’agenda n’ababbayo nga kati bali wa muggya we.
Yategeezezza nti awulira nga ssi mumativu olw’embeera y’abaana be. Ayagala abeere nabo ate nga ne taata waabwe abawa obuyambi bwa 200,000/- buli wiiki.
Bawandiikidde Kyagulanyi ebbaluwa emuyita bagonjoole ensonga zino.


text:
Kampala
OBADDE okimanyi nti ttiimu ya ‘Super’ gy'owagira erina enneeyisa yaayo ssaako emize egigifung'amyemu? OMUSASI
WAFFE akuleetedde emize gya ttiimu ezo n'enneeyisa y’abamu ku bazannyi n'awagizi baazo:
PROLINE: Bano boogerwako okuba n'olugezigezi. Abazannyi n'abakungu baayo beemanyi nti be basinga okukola ebintu mu ngeri y’ekizungu.
Okimanyi be baaleeta n'enkola y'okwambala amasuuti n'okukwata obusawo omujjira emijoozi nga bajja ku kisaawe!! Bwe bava ku kisaawe, bamanyi okugenda ku bisaawe bya basketball ne balaba.
BUNNAMWAYA
SC: Bano bannantagambwako ate beemulula. Ddiifiri bw'aba alamula omupiira gwabwe n'akola bo kye bawakanya, bonna bamulumba ng'enjuki nga balinga abagamba nti bo tebalina kulamulwa batyo.
Bangi bagamba nti kino bakikola lwa kuba ‘Balangira’ anti ttiimu ya munene! Mu 2011, abazannyi ba Bunnamwaya mukaaga: Ceasar Okhuti, Sadam Juma, Tony Odur, Hakim Ssenkumba, Owen Kasule baddukira e Vietnam kyokka ne wabookya ne bakomawo lutali luno.
Bw'obeera n'abazannyi 10 leero, tomanya b'onoobeera nabo enkya anti ogenda okuwulira nti omuzannyi gundi agenze Vietnam oba Rwanda kuzannya gwa nsimbi.
KCC: (balyazaamaanya):
Ggwe tolaba omutendesi waabwe eyagobwa olw’okuba yalwanirira abazannyi bafune emisaala gyabwe! N'abazannyi, bw'obaako gw'owola, omuwola ku lulwo. Omu ku bazannyi baabwe yadduka mu ttiimu ng'amabanja gamuli mu bulago sizoni ewedde. Kigambibwa nti kumpi buli muzannyi yali amubanja ekyamuviirako okubulwa obwekyusizo n'agenda.
URA FC (benzi): Olw'okuba abazannyi baayo bafuna ssente nnyingi, beesanga bakoze bye batandikoze. Ggwe tolaba abamu ku bo bwe batava mu bifo bisanyukirwamu. Eric Obua ng'akyali mu ttiimu eyo teyavanga mu biduula sso nga ne Dan Wagaluka, poliisi yamukuba ekiggi lwa kutabuka n'akuba mukyala we.
Mu klifaananyi, Eric Obua n'ebyana gye buvuddeko
EXPRESS (bawemuzi): Bw’otuula okumpi n’abawagizi ba Express nga ttiimu yaabwe ezannya, ogenda okuwulira ng’agagambo aganene gakuyita ku matu nga bagawereekereza abazannyi ba ttiimu gye bazannya nayo. Ate nabo bakyenyumirizaamu anti ogenda okuwulira ng’abamu beewera okumalira ekiruyi ku mutendesi oba omuwagizi gundi.
SC VILLA (bamawale ate nga ba ffujjo): Mu sizoni ya 2009/10, abazannyi ba Villa nga baduumirwa Dan Walusimbi beeddiima nga bagamba nti baali tebasasulwa.
Sizoni eyo, Villa yagimalako ng'ezannyisa abazannyi musanvu era gye byaggweera nga ttiimu eyiise. Sizoni eno, Denis Guma (kati owa Victoria University FC) ne Isaac Kirabira baakubye omutendesi waabwe, Mike Mutebi obwakapiteeni olw'okubanenyaako. Ng'oggyeeko ekyo, abawagizi ba Villa bagasseeko eky'okubeera n'effujjo nga ne wiiki ewedde baayiye omupiira gwa semi ya Bell Uganda Cup e Lugazi, URA bwe yabadde ebakulembedde ne 3-1.
VICTORS (banyoomi): Abamu ku bazannyi batendekebwa lwe baagala engeri bangi ku bo gye baava mu ttiimu ennene ne bajja nga bawedde ku mpagala. Kino bangi basinga kukissa ku kyejo nnannyini Victors, Col. Bell Tushabe ky'abakola kuba y'abakansa okuva mu ttiimu endala ekibaviirako okukola kye baagala.
UTODA (balimu ngalo): Ebiseera ebisinga bakama baabwe batera okwemulugunya ku mijoozi egibula oluusi ogenda okuwulira nti engatto za gundi zibuze. Oba ani azinyakula!
SIMBA (eggume n'emputtu bibula okubatta): Olw'okuba nti abasingabajaasi, ne bw'omuboggolera, oba omala biseera. Ebikolwa byabwe bya kijaasi nga kirabika y'emu ku nsonga eboogeza n’eggume n’obukambwe (ng’obw’abajaasi) mu Luswayiri, Bannayuganda abasinga obungi lwe batamanyi.
MBALE HEROES, IGANGA NE BOROBORO (balwanyi): We baazannyira mu 'Super', nga kizibu okumalako omupiira nga tebeecanze oba okugezaako okukuba ddiifiri.
Toyinza kumanya lwaki baagala nnyo okulwana naye nga n’amasomero agava mu bitundu ebyo gannyumirwa nnyo okwekalakaasa.


text:
Kampala
Renard
Bya HUSSEIN BUKENYA
OMUTENDESI wa Zambia, Herve Renard, si musanyufu n’omutindo abazannyi be gwe baayolesezza nga bawangula Cranes (1-0).
Renard, enzaalwa ya Bufalansa guno omutindo yaguyise gwa kibogwe oguwedde emirimu era nti singa tebeekemba, Uganda yandibayisa ku litalaba!
“Twetaaga okukozesa obuvumu obw’amannyi era mmanyi tuyitawo kuba n’ekikopo kye twawangula, twali ku bugenyi!” bwe yategeezezza aba Zambia Daily Mail.
Renard, Cranes gwe yatimpula 3-0 e Namboole ng’akyatendeka Angola, mweraliikirivu olwa ‘puleesa’ gye boolekedde e Namboole mu gw’okudding’ana nga October 13.


text:
Kanyumiza
IRYN NAMUBIRU N'OMUZUNGU WE FRANC MOREL
ENSANGI zino Bannayuganda bettanidde okufumbirwa oba okuwasa Abazungu naye abaffe, kyama ki kye basanze mu laavu y’Abazungu. Hasifah Naava ne Josephat Sseguya batuukiridde abamu ku balina Abazungu era bagamba bwe bati:
Grace Nakimera
Bba ye Andre Ringen enzaalwa y’e Norway. Baasisinkana bwe yali amukuba ebifaananyi era kati gye myaka musanvu nga bali mu laavu Nakimera gy’ayita ey’ekimemmette era nga balina omwana omu ow’emyaka etaano.
“Twasisinkana ne Andre bwe yali ankuba ebifaananyi ku wooteeri emu mu Kampala. Twakkiriziganya okusisinkana akawungeezi n’ebyavaamu bufumbo era nga tubeera ffembi e Namugogo.
Omusajja yandaga nti Abazungu bamanyi laavu oba lwakuba owange gwe mmanyi yekka . Siyinza kugamba nti Omuzungu oba Omuddugavu buli omu asinga munne kuba buli omu wa njawulo abantu buli omu yakula bubwe. Waliwo nga twakalabagana lwe yajja n’ebimuli n’afukamira we nali n’akimpa.
Omwami ono olw’okuba omukwano gw’ampa gwansukkako nneebuuza kye nyinza okumuwa kwe kumuyiiyiza akayimba ka Nkwagala kufa. Olumu tusalawo ne tugenda ‘awutu’ n’omwami wange naye era tugenda mu bifo bisirifu okugeza tusobola okugenda mu wooteeri etaliimu kerere ne tulya ekyeggulo ne tudda awaka. Ky’atayagalirako ddala kwe kubeera mu bintu ebiwoggana era embeera ze naziyiga.
Iryn Namubiru
Bba ye Franc Morel gw’alinamu abaana. Iryn asinga kubeera Bufalansa ewa bba. Bw’ajja mu ggwanga abeera azze kulaba myuziki we bw’atambula na ddala ng’alina ennyimba empya. Naye konsati bwe ziggwa abeera alina okuddayo asange bba n’abaana baabwe. Namubiru agamba nti Abazungu bamanyi omukwano kubanga tebapapa.
CINDY SSANYU
Bba ye Mario Brunetti nnannyini bbaala ya Cayenne e Bukoto.
Cindy agamba nti Brunetti ye muntu gwe yalabamu laavu ey’ensi yonna era ye buli kimu kye nandyagadde. “Abazungu bwe baagala tebeekoza ng’Abaddugavu abamu abatangatanga.
Weasel
Ono amannya ge amatuufu ye Douglas Sseguya muto wa Jose Chameleone. Weasel yakoppera ddala mukulu we Chameleone olw’okwagala abakyala abeeru nga bwe bataba Bazungu wakiri babeeramu Oluzunguzungu. Essaawa eno alina Mujapani bwe babeera e Makindye.
Judith Heard
Nnaalongo Judith Heard alina bba Alex Heard Omumerika. Omukwano gwa Alex ne Judith buli muntu kasita oba ng’otambula ekiro na ddala mu mabaala oba ojja kubalaba okakase omukwano gw’Omuzungu ono.
Judith agamba nti baasisinkana emyaka mwenda egiyise. Wadde ng’abantu batenda Abazungu nti bamanyi laavu naye be bamu n’abaddugavu kubanga abasajja bonna tebalina njawulo.
We nayagalira okufumbirwa Omuzungu ne Heard we yankwanira. Alex musajja mulungi si mu ndabika yokka naye taata w’abaana mulungi kubanga afaayo. Balina abalongo n’omwana omu gwe bayamba.
Mary D
Amannya ge amatuufu ye Maria Akullo ng’Omuzungu we ye Alex gwe yaakamala naye emyaka 14 ng’amulinamu abaana 2 okuli Juliana ne Andre. Agamba nti baasisinkana ku Rock Gardens era nga baasooka kubeera baamukwano oluvannyuma ne batandika ebya laavu.
Agamba nti omusajja tamusanzeemu buzibu, kubanga ky’ayagala ku mutima ky’ayogera era ensobi gy’abeera akoze agimugambirawo.


text:
Kawanda
Bya FRED KAYONGO
Ekibuga ky’e Kawanda.
KAWANDA kimu ku bibuga ebikula ku misinde. Kisangibwa mayiro 8 ng’ova e Kampala okudda e Bombo era nga kisangibwa mu disitulikiti y’e Wakiso mu ggombolola y’e Nabweru.
Okusinziira ku Joy Saka, omumyuka wa ssentebe, Kawanda akolebwa ebyalo 4 omuli Nakyesanja, Kaayi, Walutembe ne Veteran.
Ayongerako nti ekibuga kyabwe kyandibadde kiyitibwa Nakyesanja wabula erinnya lyakyusibwa olw’abanoonyereza ku byobulimi (Kawanda Agricultural Research Institute) okukiriraana era kino kyavaako ekifo kyonna okukiyita Kawanda.
Ekibuga kino kirimu abantu abasoba mu 8,000 olw’omuwendo gw’abasenze okulinnya.
Ate ye muzeeyi Kirizestom Njubebireese agamba nti yasenga mu Kawanda mu 1968 ng’ekibuga kino kyali kiyitibwa
“Kababbi” olw’ababbi abaanyagirangawo ennyo. Agamba nti Abayindi be baasooka okusenga mu kifo kino wabula mu biseera by’okwefuga (mu 1962) abantu baagoba Abayindi ne bookya n’ebintu byabwe, ne baamuka ekitundu.
Ayongerako nti entalo; olwa Obote ne Museveni zaakosa nnyo ekibuga Kawanda.
“ Wano e Kawanda waali wabi nnyo mu lutalo naddala olwaleeta Museveni, abantu bangi amayumba baagaddukamu, ebintu byabwe bingi ne byononeka, ebirala ne bibbibwa n’amayumba ne gabambulwako amabaati. Nze okusigaza ennyumba yange eno gwali mukisa” Muzeeyi Njubeebireese bw’agamba.
Bannakawanda abasinga balimi ate abalala basuubuzi.
Olwokuba Kawanda kiri kumpi ne Kampala, abatuuze baayo bangi bakeera Kampala kuyiiya ssente olwo ne badda akawungeezi.
Kalina ya David Kakuba eyasooka mu kibuga Kawanda.
Abakuzizza Kawanda.
- David Kakuba, ye yasooka okuzimba kalina mu kibuga kino. Alina edduuka lya supamaketi, ennyumba z’abapangisa eziwera, faamu era ye yaleeta amazzi ga taapu mu kibuga kino. Yasengayo mu 1990.
- Famire y’omwami Joseph Kaggwa omuli Monic Sserubiri ne Paul Sserubiri bakoze kinene okukulaakulanya Kawanda. Balina essomero, essundiro ly’amafuta, edduuka erya supamaketi n’ennyumba z’abapangisa eziwera mu kibuga kino.
- Abaazirwanako (Baveterani) abaasenga mu kibuga kino nabo bakiyambye okukula kubanga okujja kwabwe kwaleeta amakolero g’ebyuma bya kasooli mangi era kati Kawanda kimu ku bibuga ebifulumya obuwunga bwa kasooli obungi mu ggwanga.
Bbeeyi ya poloti
Fuuti 50 ku 100 etandikira ku bukadde 6 (ekibanja) ate bwe liba ettaka buba bukadde 15 okutuuka ku 18.
Ennyumba ezipangisibwa ekisenge ekimu kitandikira ku 40,000/- okutuuka 50,000/- ate ennyumba ey’ekisenge n’eddiiro zitandikira ku 150,000/- okutuuka 200,000/-.


text:
Kampala
SSEBO BUKEDDE, Nsaba Bannakampala muleme kulemesa KCCA kutereeza kibuga.
Tukimanyi bulungi nti abatembeeyi tebakyakkiriziba ku mabbali g’enguudo. Abantu abo bonna baabalagira okufuna emidaala mu butale oba okudda mu maduuka.
Enkola eno etuyambye kuba waliwo ebifo by’oyitamu mu Kampala ebyabeerangamu abantu nga kati tokaluubirirwa kubitambuliramu.
N’ababbi abaali beekweka mu mujjuzo ogwabeerangawo bavaayo. Bino bye bimu ku bivuddeko abantu okusiima emirimu gya dayirekita Jennifer Musisi.
Wabula kyabadde kibi abatembeeyi b’e Wandegeya bwe beeweredde abakozi ba KCCA abazze okubagoba ne batandika okubakuba amayinja.
Kino kikyamu kuba kye baabadde bakola mukimanyi nti bali mu kugogola kibuga.
Nsaba abantu abo muleme kubakwasa kisa bavunaanibwe era babonerezebwe kuba bagezaako kulemesa nteekateeka za KCCA.
Nsaba abakozi ba KCCA beeyambisenga n’abaserikale okubayamba kukakkanya abantu nga abo.
Fred Musisi, Mulago.


text:
Kampala
Bya Ssenabulya Baagalayina
YIIKA z’ettaka 116, amagye ze gaayawuza ku ttaka lyago ne zidda mu mikono gya Lukaya Town Council zizaalidde abakulembeze akabasa nga bwe bateesabira nnyo ebifo byabwe boolekedde okubifiirwa.
Entabwe evudde ku bakulembeze okudda ku ttaka lino ne balyegabirako ebibanja (poloti) ate ne baziguza abantu baabulijjo mu mannya gaabwe olwo ssente ne bazeekomya mu kifo ky’okuzikwasa omuwanika w’ekibuga.
Kino kisitudde abantu abatakkaanyizza na kya bakulembeze kukozesa bifo byabwe okwegabira ebibanja ku ttaka lya gavumenti n’okwekomya ssente ezizivaamu ne batwala okwemulugunya kwabwe ewa Kaliisoliiso wa Gavumenti abanoonyerezeeko.
Ebimu ku bizimbe ebizimbibwa ku ttaka lya kanso.
Kaliisoliiso alagidde akulira ekitongole kya bambega ba poliisi mu ggwanga, Grace Akullo atuula e Kibuli mu Kampala naye n’asindikirawo bambega be okunoonyereza n’okukung’aanya obujulizi ku nsonga eno.
Bambega abaatumiddwa bamaze ennaku 3 ng’amakanda bagakubye mu Lukaya nga bakung’aanya obujulizi okuva mu bantu abatali bamu abaaguziddwa poloti zino be baakozesezza sitatimenti n’okwetegereza ebitundu ebyogerwako.
Sipiika Mukasa Kaliika ne Kansala Wasswa Tamale
Ezimu ku poloti zino, abaazigula bamaze okuzizimbamu amayumba n’endala zikyazimbibwa ng’ate endala zisibiddwaako sseng’enge ng’abakiwakanya bagamba nti abatunze tebagoberedde mateeka agalambika entambuza y’ebintu bya Gavumenti.
Bambega era baakunyizza Meeya Gerald Majera Ssenyondo, sipiika Gerevazio Mukasa Kaliika, omumyuka wa Meeya Rose Namayanja, kansala Wasswa Issa Male bano ng’endagaano kwe baasonjolera obuguzi zaabatadde mu kattu.
Omuwanika Tamale ne Rose Namayanja
Abatuuze okuli Abubaker Mayanja ne Gerald Kiggundu abaakulidde bannaabwe mu kwemulugunya kuno balumiriza nti emivuyo mingi egyetobese mu ntunda ya poloti ezaatemwatemwa mu yiika e 116 ez’e Bbulakati .
Okwemulugunya kwa bano baakwesigamizza kw’alipoota eyafulumiziddwa omubalirizi w’ebitabo bya Lukaya Town Council Mw. Eugen Ssebaggala mwe yalagidde obutali bwerufu mu by’ettaka ly’e Bbulakati.
Balumiriza Meeya nti y’akuliddemu emivuyo gino kuba endagaano ezitunda zikolerwa mu ofiisi ye n’azissaako ne sitampu ne bajuliza eya sipiika Kaliika, Wasswa Male ne Namayanja.
Abakiise bonna okuli n’abakozi ba Gavumenti nga baliko poloti ze balaga nga baazeeguza ng’abamu baazisasulako ebitundu kyokka ng’ew’omuwanika ssente zirimu amancoolo.
Mu bakozi ba Gavumenti abaggyiddwaako sitatimenti ye Town Clerk Richard Tebandeke, omuwanika Fred Tamale Mugerwa, yinginiya David Mugagga ne pulaana Vincent B. Byendaimira n’eyali Town Clerk James Luyimbaazi.
Wabula Meeya Ssenyondo, abakiise n’abakozi ba Gavumenti mu sitatimenti ze baakoze beesamudde ebibavunaanibwa nga bagamba nti ebyakolebwa baabikola mu kusalawo kw’olukiiko olw’awamu.
Mu 2011, amagye gaayawuza ku ttaka lyago eryali ery’ekisaawe ky’ennyonyi ery’e Bbulakati-Lukaya ne bagabirako Lukaya Town Council yiika 116 bazeeyambise okukulaakulanya ekibuga. Wabula mu kiseera kino Lukaya TC ebadde yiika zino tennazifunako bwannannyini obw’ekyapa nga kikyali wamu kyokka abakulembeze ne balyegabanya n’okutunda ne batunda.
Meeya wa Lukaya Town Coucil, Mw.Ssenyondo.


text:
Buganda
Muky. Kasozi ng’ayogera eri abatuuze mu lukiiko.
Bya Henry Ssennyondo
BANNAMAKINDYE basabye Obwakabaka bubalondere abatongole n’abazaana ba Kabaka mu Zooni empya ezaakutulwamu mu kitundu kyabwe kiyambeko okutuusa ku bantu empeereza ennungi.
Kigongo Kawagga omutuuze mu Jjuuko Zooni mu muluka gwa Kibuye I ye yasabye abakungu b’e Mmengo bakole entegeka Zooni empya ezaakutulwamu nazo zifune abatongole n’abazaana mu nkola y’Obwakabaka baweereze abantu.
Okusaba kuno Kigongo yakukoledde ku mukolo gw’okutongoza obukiiko bwa Bulungibwansi ogwabadde ku mbuga ya Mituba III e Makindye.
Makindye yalina Zooni 133 kyokka eyali omubaka wa Gavumenti e Makindye, Lt. Kayondo Mulowooza yasala mu Zooni ezaali ziyitiridde obunene nga kati ziri 245.
Kamisona mu Bwakabaka avunaanyizibwa okukunga abantu n’ebibiina by’obwegassi, Andrew Kisabagire yategeezezza nti Mmengo ejja kusigala ng’etambulira ku nnono yaayo ku bintu ebimanyiddwa mu mateeka.
Wabula omubaka wa Gavumenti e Makindye (RCC) Hussein Kyeyune Lukyamuzi yategeezezza nti Zooni ezo ziriwo mu mateeka era abazikulembera Pulezidenti Museveni yatandika n’okubawa akasiimo ak’okubeebaza okukulembera abantu.
Muky. Majorine Kasozi ow’e Katwe yasabye Mmengo esitukiremu mu kuzzaawo ekitiibwa ky’olulimi Oluganda mu masomero. Yagambye nti kikwasa ensonyi nga mu masomero agali mu Buganda temuli basobola kusomesa lulimi lwaffe mu butuufu bwalwo.


text:
Bya Rwambuka Mugisha ne Ali Wasswa
OLUKIIKO olwayitiddwa okugatta ebiwayi bya takisi ebibiri ekikaayanira ttenda ya paaka katono lusasike oluvannyuma lw’akulira ekibiina ekyasuulwa ettale okugeezaako okulutataaganya kyokka poliisi n’emukwata n’aggalirwa.
Eyali ssentebe w’ekibiina kya takisi ekya NTODA, Swaib Tukwatanise-Kashaija yeeyakwatiddwa ku biragiro bya DPC w’e Ntungamo, Francis Kabera nga kigambibwa nti yagezezzaako okutataaganya olukiiko olwayitiddwa akulira ebyemirimu, Nelson Kirenda olwabadde mu kisenge kya disitulikiti ekiteesezebwamu ng’abekibiina kya NTODCS ekya Akim Kikonge ekirina ttenda bayitiddwa okuteesa n’aba NTONDA ekya Swaibu ekyaggyibwako omulimu wabula Swaibu n’atandika okwogera amafuukuule n’obutawuliriza poliisi n’emukwata.
Ate kkanso y’e Mbarara yeddizza ttenda y’okusolooza ssente mu paaka ya takisi oluvannyuma lw’okubalukawo obutakkaanya wakati w’abavuzi ba takisi n’abakulembeze b’ekibiina kya MUTODA.
Abatakisi beemulugunya nti ekibiina kibabba kubanga tewali lwe baali babanjulidde nsimbi ezikung’anyizibwa nga bammemba b’ekibiina.
Omumyuka w’akulira ekibiina kya MUTODA, Haji Twaaha Bakawonga eyasangiddwa mu ofiisi z’ekibiina yategeezezza nti bazzeeko ku bbaali kanso emale okunoonyereza ku nsonga zino.


text:
Kampala
Nyakana ng'aliko by'annyonnyola abapoliisi abaamugaanyi okugenda ku CPS. Ekif: Eria Luyimbazi
Bya Eria Luyimbazi ne Prossy Nanziri
KKOOTI ya Buganda Road eragidde omuduumuzi wa poliisi mu Kampala n'emirirwano Andrew Felix Kaweesi okukwata Meeya wa Kampala Central Godfrey Nyakana avunaanibwe omusango gw'okukuba n'alumya omusirikale wa poliisi y'ebidduka.
Omulamuzi wa kkooti eno Araali Muhiirwa Kagolo yayalagidde Kaweesi akwate Nyakana amutwale mu kkooti avunaanibwe omusango gw'okukuba omusirikale wa poliisi y'ebidduka Isaac Kambale eyali amukutte ng'avugira mmotoka ku ludda olukyamu.
Yagambye nti kkooti yayisa dda ebbaluwa eragira okukwata Nyakana emyezi esatu egiyise kyokka nga talabikangako, kwe kusalawo bawandiikire omuduumizi wa poliisi mu Kampala n'emirirwano Andrew Kaweesi amukwate amutwale mu kkooti.
Yategezezza mu lutuula lwa kkooti eyatudde ku Lwokubiri n'agamba nti Nyakana alina ekifo eky'obuvunaanyizibwa era nga amanyikiddwa nga tekyetagisa poliisi ku munoonya.
Kkooti yabadde ekyayisa ekiragiro ekikumukwata, Nyakana n'asalawo okutambula yekka ne yeetwala ku CPS ng'agamba nti omuduumizi wa Kampala n'emirirwano Andrew Felix Kaweesi yabadde alagidde okumukwata.
"Nze sirinze poliisi kunkwata wabula nsazeewo nnereete kuba omukulu Andrew Felix Kaweesi yagambye nti annetaaga" Nyakana bwe yategeezezza bwe yabadde atambula n'abawagizi be okuva ku kitebe kya Munisipaali okugenda ku CPS.
Wabula Nyakana yabadde akyatambula okugenda ku CPS poliisi eyabadde ekulira RPC Jacob Opolot ne DPC James Ruhweza n'emuzingiza bwe yabadde atuuse ku kizimbe kya Mabirizi Complex n'emugaana okweyogerayo kuba yabadde tayitiddwa mu butongole.
DPC Ruhweza yagambye nti Nyakana yabadde tayitiddwa nga bajja kufuna olunaku bamuyite abeeko by'annyonnyola okusinga ye okwetwalayo nga tewali amwetaaga era n'alagirwa okuddayo ku ofiisi ze akole emirimu gye.
Ruhweza yategeezezza nti mukama we Kaweesi eyabadde amuyise yabadde tali mu ofiisi nga bajja kufuna olunaku olulala bamuyite.
Nyakana yagambye nti wandibawo ekigendererwa ky'okunafuya bannabyabufuzi mu Kampala nga basookedde ku mubaka Nsereko era bandiba nga baagala kuzzaako ye.
Mu kusooka Nyakana yasindise abamu ku bantu be okwabadde Katongole Singh, Godfrey Kasiita, n'omuyambi we eyategeerekeseko erya Omondi okugenda ku CPS okwogeraganya n'omuduumizi wa Kampala n'emirirwano Andrew Felix Kaweesi ku by'okumukwata.
Nyakana yakuba omusirikale Kambala eyamukwata ng'avuga mmotoka ye nnamba UAP 648K bwe yali avugira ku ludda olukyamu n'atadamu kulabikako.


text:
Kampala
Omukwano ogw’ababiri gunyuma naye bwe guyingiramu owookusatu...
Kiva ku ki omuwala gw’omanyi nga mukwano gwo enfiira bulago oba mugandawo ate okukwefuulira n’ayagala muganziwo oba balo?
Bino bye biri mu firimu The Dream Man ezannyibwa Aba Aitisy Film Production. Omuwandiisi era omutendesi wa firimu eno Stanely Nyanzi yatuukiriddwa Ronald Mubiru n’ayogera kwe yasinziira okuwandiika firimu eno:
LWAKI WAGITUUMYE THE DREAM MAN?
Nagitumye bwentyo kubanga abawala bangi beegomba okusanga abasajja ab’ebirooto byabwe mu bulamu ate nga ne mu Firimu tulaba omuwala Denys ng’afunye omusajja gwe yaloota nga Jemein. Firimu eno erimu abooluganda babiri abakaayanira omusajja omu Denys olw’obuggya omu apangira muganzi we Jemein{The dream man} abasajja ne bamukuba ng’amuteebereza okuganza mutoowe.
ERIMU ABAZANNYI BAMEKA?
Erimu abazanyi 12 era be nsobola okusasula kubanga mulimu n’abaamannya abamanyiddwa ate bo beetaaga ssente nnyingi.
ETUTTE BBANGA KI NGA MUGIKWATA?
Twagitandika mu 2011 mu October tugimaze mu 2012 mu February.
BIZIBU KI BY’OSANZE MU FIRIMU?
Ssente tetubadde nazo, baproducer batono ate ne basereebu be tuteeka mu firimu batusaba ssente nnyingi.
LWAKI MUBATEEKAMU?
Bagiwa amaanyi n’obukugu n’etunda.
WAAKAWANDIIKA FIRIMU MMEKA?
Ziri ssatu esooka bagiyita The Secret, Nze ggwe n’eno The dream Man.
LWAKI OLOWOOZA NTI ABANTU BANAAGYAGALA?
Kubanga ebitundu ebigirimu biwoomu ate tulinamu abazannyi abaamannya nga Leila Kalanzi, CeaserMan n’abalala. Ng’oggyeeko ekyo mulimu ebiwala ebinyirira.
MU FIRIMU ENO TULABAMU OBUTEMU BUVA KU KI?
Okugattika omukwano, obuggya n’ebirala.
Denys ne mutoowe bavuganya ku musajja omu.
Jemein ng’asitudde Denys oluvannyuma lw’abazadde ba Denys okubakiriza okwagalana.
Abamu ku bazannyi ba firimu The Dream Man


text:
Kawoomera
George Kalema eyakola nga Pasita atasonyiwa mu vidiyo ya Sijja kubizzaayo.
Sijja kubizzaayo luyimba lupya olwa Danjero Busulwa ng’ono ye yakuyimbira, Bw’oba ogaba omukisa tandikira ku nze, Kyoyagala n’endala nnyingi. Hasfa Naava ne Ronald Mubiru b’anyumirizza ebirukwatako:
Lwaki oluyimba olutuumye sijja ku bizzaayo olina paasita omu gw’olumba?
Nze nneeyiiyiza luyimba lwange sirina gwe nnumba.
Oluyimba lukwata ku ki?
Ku kusonyiwa omuntu abeera akoze ekibi mu kifo ky’okumukolako obulabe obuyinza n’okuvaamu okufa era lulaga emikisa egiri mu kusonyiwa, luzzaamu abaweddemu essuubi.
Ky’ogamba naawe wali oyiseeko mubizibu nga kati watereera?
Ekyo kituufu ebizibu bye nayitamu bingi biva ku bantu abalina emitima emibi wabula okusinziira ku maanyi ga Mukama Sigenda kubaddiza era nabasonyiwa , noolwekyo oluyimba luno lukubiriza abantu okusonyiwagana bwe wabaawo ebisobye kubanga okusonyiwa kibala kya Bwakatonda.
Steve Sent, Levitcus Busulwa ne Robert Mugabi mu vidiyo ya Sijja Kubizzaayo.
Waliwo paasita alina engombo egamba nti ye abizzaayo, gwe paasita yo omwogerako ki?
Azzaayo biki ebyo naawe, nga nze omulokole nzikiririza mu kusonyiwa kati ye bw’abeera ng’abizzaayo nga tamaze kusonyiwa era abo b’addizza nabo bamanyiiyo gye babiddizaayo ekyebuuzibwa anaabizzaayo anaakoma wa.
Danjero Busulwa ayimba Sijja kubizzaayo.
Kati ye n’abawagizi be bwe banaawulira oluyimba luno tekiireetewo enjawukana mu balokole?
Tekisoboka kubanga twogera mazima, n’ekirala nze siyimba bantu kyebaagala nnyimba Katonda ky’ayagala.
Danjero Busulwa ku mmotoka ye ey’ekika kya Noah.
Vidiyo eno mwagikwatidde wa?
J and M airport Hotel e Bwebajja.
(Pasita Augustine Yiga owa Kawaala Revival Church y’agamba nti azzaayo eddogo).


text:
Ebyemizannyo, Ag''omu Byalo
ABANTU abasoba mu 400 be beewandiisizza okuvuganya mu mpaka z’eggwanga eza pool ezitandika ku Lwomukaaga e Nakawa.
Omwogezi w’ekibiina ekifuga pool mu ggwanga, Michael Mawanda, yagambye nti abazannyi 160 be basuubirwa mu bizannyiro (ebbaala) 5.
Ebbaala endala omunaazannyirwa ye, The Bridge (Bugoloobi), Pride Pub (Bweyogerere), Chez Moir (Kamwokya) ne PTA e Kinnawattaka.
Kkampuni ya Nile Breweries eya bbiya wa Nile Special, yatadde obukadde 500 mu mpaka zino.
Humphrey Nsubuga, eyakubirwa ku fayinolo, aweze nti tagenda kukkiriza Jonah Turigye kuddamu kumuyisaamu lugaayu. Bano bombi bagenda kuzannyira mu Rock Catalina e Ntinda.


text:
Kampala
BATABANI muli mutya? Mwebale emirimu n’okulabirira bawala bange.
Bassebo, kye mulina okumanya nti ekitiibwa ky’omusajja tasaba kisabe okuva eri omukyala wabula kiva mu bintu byakola n’engeri gy’akolamu emirimu e Namboole.
Teri mukazi ayinza kuwa musajja kitiibwa nga ssasi limu. N’olwekyo batabani, mufube okwefaako okulaba nga bwe mutuuka mu buliri ebintu bitambula bulungi olwo bakyala bammwe lwe bajja okubawa ekitiibwa.
Abasajja abamu batuuka n’okubabuuza oba ddala nabo beebala nti basajja nga bannaabwe nga bali eyo gye banywera ‘mineral water’ omunene. Kino kiba kikulaga nti olina okukyusa mu ngeri gyosambamu akapiira kubanga kye kimu ku bisinga okunyiiza abakazi.
Ky’ova olaba ng’abasajja abamu wadde nga baavu mu bigambo by’ennusu naye bakyala baabwe babamatira n’okubawa ekitiibwa.
N’olwekyo ekitiibwa ky’omusajja alina kukiraga ng’akola ekyo ekimusuubirwamu so si kugenda ku ttale okutema emiggo okukuba mukyala we.


text:
Kampala
Abdallah MubiruMU firimu z’ekikomando, abanene beesogga eddwaaniro ng’omanya nti firimu esemberedde okuggwa. Bw’eba nga y'ababanda nga balumbaganye Amerika, olwo ng’omanya nti gabawedde era omulabi aba asigalidde kulaba engeri Amerika gy’ebanyiga ebitoliro kuba mu firimu Amerika tewangulwa! Ku Mmande, abanene ba USL; Kavuma Kabenge ne Fred Muwema beewang'amizza ku bukulembeze bwa FUFA ne balonda n’akakiiko ak’ekiseera mwe bagenda okukkakalabya emirimu mu lukiiko olwatudde ku Shera
MU firimu z’ekikomando, abanene beesogga eddwaaniro ng’omanya nti firimu esemberedde
okuggwa.
Bw’eba nga y'ababanda nga balumbaganye Amerika, olwo ng’omanya nti gabawedde era omulabi aba asigalidde kulaba engeri Amerika gy’ebanyiga ebitoliro kuba mu firimu Amerika tewangulwa!
Ku Mmande, abanene ba USL; Kavuma Kabenge ne Fred Muwema beewang'amizza ku bukulembeze bwa FUFA ne balonda n’akakiiko ak’ekiseera mwe bagenda okukkakalabya emirimu mu lukiiko olwatudde ku Sheraton Hotel nga lwetabiddwaamu abakiise okuva mu kiraabu ez’enjawulo.
Bukya mpandiika muko guno, ensonga eno endabikidde nga y’ekyasinze okukosa abasomi bange bwe ngeraageranya n’amasimu agankubiddwa n'obubaka obuwandiike nga beeraliikiridde nti FIFA egenda kuwera omupiira gwa Uganda, ekijja okugootaanya kaweefube wa Cranes okumegga Zambia mu gw’okusunsulamu abalyetaba mu za Afrika ez’omwaka ogujja.
Ebbaluwa FIFA gye yawandiikiddepulezidenti wa FUFA, Lawrence Mulindwa ng’emuyozaayoza okumaliriza emisoso gy’okutereeza ssemateeka, yamazeemu eggobe mu kibya!
“Tuli basanyufu olwa famire y’omupiira mu Uganda okufuna ssemateeka atuukana n’ebisaanyizo bya FIFA. FUFA kati erina engabo eneegisobozesa okufuga omupiira gwa Uganda n’entalo zifuuke lufumo.
Beera mugumu nti nga FIFA, tugenda kukwatira wamu okulaba ng’omupiira gwa Uganda guvvuunuka omuyaga” ebbaluwa y’omuwandiisi wa FIFA, Jerome Valcke bwe yasomye.
Mu kino, ndaba nga Muwema ne Kabenge, balwanagana butereevu ne FIFA, kye nkakasa nti tebasobola kuwangula. Obuvo n’obuddo bw’entalo za Muwema ne Kabenge ku FUFA, FIFA ezikuba budinda okusinziira ku by’ezudde mu myezi omukaaga FIFA gy’emaze ng’ebatawulula.
Lwaki ng'amba nti entalo ziweddewo?
Muwema ne Kabenge okutegeeza nti kiraabu zirina obuyinza okuggala USL ne zizannya liigi ya FUFA Super League (FSL), kimazeewo okutya anti USL ebadde yaakuzikuba mu mbuga olw’obutazannya liigi etegekeddwa USL ng’ate zaakola nayo endagaano.
Muwema ne Kabenge okutandika liigi eyaabwe kijja kuyamba okwerula obutakkaanya ku bwannannyini bwa Express wakati wa Kabenge n’abawagizi. Nkakasa nti okusinziira ku kitiibwa kya Express, abawagizi tebasobola kugikkiriza kuzannya mu liigi eteri ya FUFA, FIFA ne CAF olw’obukadde 80 okuva mu basiponsa. Bwe guli ku SC Villa ne kiraabu z’ebitongole.
mubirua2002@yahoo.co.uk /0774054636


text:
OKUGOBWA kw’aba-agusambako mu ssemateeka wa FUFA eyayisiddwa, kwandese nneebuuza oba abakiise ba FUFA bakolerera mupiira gwa Uganda oba mbuto zaabwe!
Toyinza kummatiza nti abaagusambako nga Ibrahim Dafala, Polly Ouma, Paul Ssali, Issa Ssekatawa, n’abalala tebalina kukiikirirwa mu FUFA.
Mu kifo ky’okuteekamu ab’omupiira gw’oku mbalama z’ennyanaja, banditaddemu abaagusambako. Ssemateeka yapapiddwa okuyisibwa olw’ebigendererwa by’abakungu era okusinziira nga bwe ndaba, mulimu ekintu ekirungi kimu; kya kusala ku bakiise kuba mubaddemu abatalina mugaso bangi.
Ssemateeka awa pulezidenti obuyinza okulonda oba okuleeta erinnya lya CEO era y’alina okuleeta ekirowoozo ekimugoba, awalala ne bagamba nti ayagala obukulembeze ku kakiiko ka FUFA akafuzi, alina okuba wakati w’emyaka 25-70. Ku muko ogwa 18, ssemateeka agamba nti alina kubeera wakati wa 30-70 zino zonna nsobi. obuyigirize awamu boogera ku bwa S.4 ate awalala bwa S.6.
Obubwakkulizo bwe bassizza ku munnamateeka yenna ayagala okuyingira FUFA bungi kuba nabo tubaagala era bangi omuli Robert Ssaawa, Richard Omongole, Kavuma Kabenge, Fred Muwema ne John Matovu balina bye bakoleredde omupiira.
Wadde eby’obuyigirize mu ssemateeka tebukwatagana, bw’otunuulira abasinze okukolerera omupiira be bataasoma naddala okuva wansi okutuuka mu kiraabu ne FUFA n’olwekyo eddaala lya S.6 lya waggulu.
Minisita w’emizannyo Charles Bakkabulndi akyalina omulimu munene okulaba nga ssemateeka wa FUFA atereezebwa kuba eyayisiddwa tazimba mupiira wabula wa bantu ssekinnoomu.
Ku nsonga ya Kabenge ne Ebil Segawa aba USL, abaakaligibwa FUFA, bandikkirizza ebigambo by’abakungu ba FIFA kuba baagaana okujulira ng’amateeka bwe gagamba.
Omupiira gwa Uganda bwe guba gwakutereera, abakungu ku njuyi zombi basaanye bakomye enjawukana zaabwe kuba Kabenge ne Mulindwa buli omu amanyi ensobi ze.
Singa si mupiira gwa Cranes ne Zambia, nandibadde omu kw’abo abandiwagidde FIFA esooke etuwere tusooke twetereeze. Naye ku lw’obulungi bw’omupiira ogwo, sikiwagira.
kateregaya@yahoo.com: 0782077016/0701077016


text:
Abantu b’e Bukoto South mu Buddu, baasuze beegolodde olwaleero lwe balonda omubaka wa palamenti agenda okubawonya
obunaku obw’okwota obutaala bu munakutadooba. Abantu bano babadde ku mugano gwa kulimbibwa nga basuubizibwa ensi n’eggulu.
Basuubiziddwa nti bwe banaawaayo obululu bwabwe, ennyumba zaabwe zijja kuyingizibwamu amasannyalaze bawone okwota munaku tadooba.
Nti enguudo ezaawomoggoka edda zijja kukolebwa batambulire mu muserebende. Nti era n’abaana baabwe bajja kuweerezebwa e Bulaaya basambe emipiira egya “pulimiya liigi” beefunire omusimbi ogutaliiko avuganya.
Ku bisuubizo ng’ebyo ggwe wamma ab’e Bukoto bagenze okukuba obululu ng’emitima gibali wamu. Mpozzi kye beerabidde ke kayimba kali akagamba nti “Byakusuubiza eyo nga nange ansuubiza”.
Bannabyabufuzi bye basuubiza eno bye basuubiza n’eri kyokka nga mpaawo bituukirira. Singa bye basuubiza baali babituukiriza singa eggwanga lino temukyalimu boota butadooba, anti bye basuubizza ab’e Bukoto South era bye bagenze basuubiza n’awalala kyokka nga bo bokka be baliira mu kavuyo k’ebisuubizo byabwe.
Bwe kiba nga kati batandise n’okusuubiza abavubuka okubatwala e Bulaaya basambe emipiira gya “ pulimiya” beefunire ku nsimbi empya n’enkadde, awo kimanye nti kati endwadde ey’okusuubiza empewo ekuze bukuzi.
Enkya bajja kukutegeeza nga ebyokutandikawo emirimu egy’okukulaakulanya abavubuka bwe babivuddeko, olwo basuubiza kutwala bavubuka ku mirimu gy’okukuba ekyeyo mu nsi z’abawalabu bagaggawale.
Kyakusaalirwa kunene bwe kiba nti ne pulezidenti naye atwalibwa mu kukuba kampeyini ezirimu okwogera ebya logologo ebyo.
Tetugaanyi pulezidenti kukulembera kibiina kye ekyobufuzi, naye ate pulezidenti ye mukulembeze w’eggwanga n’olwekyo tasaanira kwetaba mu kampeyini ezoogererwamu ebya logologo.
Ate era n’ekiseera kituuse okussaawo amateeka agassa ekkomo ku bya logologo bannabyabufuzi bye boogera nga banoonya obululu.
Bannabyabufuzi tebasaanye kulekebwa bbeetu lya kulimba bantu nga babasuubiza ebintu bye batajja kutuukiriza, wabula bo ne beefunira obululu ne bagenda mu nkiiko ne bagabana obufukunya bw’ensimbi, kyokka abaabawa obululu ne basigala nga babonaabona.
Era awo Ddwaddwaddwa Mumansa we nkikinalira ne mbuuza. Lwaki gavumenti bannabyabufuzi ebalese okulokompoka ne
logologo ow’okusuubiza ebintu bye batajja kutuukiriza?
Ye bannabyabufuzi lwaki mulemedde ku kulokompoka ne logologo? Bagamba nti “ Omujega afa alaba”. N’abantu okuddira abalokomposi ne babayiira obululu ne bagenda ate okulokompokera mu nkiiko z’eggwanga, ekyo nakyo kya bujega nnyo. Obujega buyinza okukotoggera eggwanga ne litakulakulana. Sikulimba ssebo.


text:
Kampala
Besigye, Munyagwa ne Lukwago nga balya emmere mu katale k’e Nakasero
OSANGA Uganda w’eneewereza emyaka 50 egyokwefuga nga kyo ekitiibwa kya loodi Meeya wa Kampala kipunguukidde ddala temukyali kanigguusa! Okumanya ng’ekitiibwa kya Loodi meeya kiri mu katyabaga, anti ne nnyini kyo yennyini Erias Lukwago yeeyisanga atakyeguya.
(Meeya eyeeguya ekitiibwa kye tewali ngeri bwe yaaligufudde omulimu gw’obwameeya, okugenda nga atakula entalo alwanagane ne poliisi, emunyoole amataayi oba emuggunde agakonde mu kibuga kye ng’ensi yonna etunula.
Ate nga ne poliisi nayo eringa eyawendulwa obuwendulwa ejje etyoboole ekitiibwa kya meeya. Kubanga okuggyako nga poliisi mpendule, terina bwe yaalizingizza Lukwago ng’amaze okulya ekyemisana n’omugenyi we Besigye mu katale k’e Nakasero n’ebatiiriisizaamu ttiyaggaasi ng’ebalanga okwogerako eri Bannakampala nga babeebaza emirimu gye bakolako.
Nnazzikuno nga meeya eyeeguya ekitiibwa kye ng’abagenyi be tebagenda nga balyalya batyo batyo mu butale bw’omubuulo oba obwa nnalubabwe. Edda Meeya abagenyi be nga ba Besigye ng’ekyemisana akibagabulira mu “nnimiro za Meeya” ne bakiriira mu kitiibwa.
Yadde n’abapoliisi , edda Meeya bwe yalinga alya ekyemisana nga bakuuma mukuume, alye emmere emukke bulungi mu lubuto n’oluvannyuma bamukulembere nga bagenda bamufuuyira obugombe obwoleka ekitiibwa kye. Naye kati ebintu byonoonese nnyo. Poliisi meeya tekyamufuuyira bugombe obulaga ekitiibwa kye wabula kati bamufuuyira minyalika olw’okumuswaazaswaaza!
Abatyoboola ekitiibwa ky’obwameeya bakivudde emabega ne mu maaso sso nga ne wakati weebali batyoboola. Twala dayirekita Jennifer Musisi nga yali wakati wa KCCA era nga ye yaalikubiridde okutaasa ekitiibwa kya Loodi meeya we. Naye osuubira afaayo? Wapi. Tafaayo kubanga Meeya ayinza n’okumuziimuula oba oluusi n’okumukubira akagogo n’aleka nga amumazeemu ssupu.
Bagamba nti “ekwata omwami tereka muganzi” Era bwekityo ne bameeya abalala aba Kampala nabo eyakwata omwami waabwe (Loodi Meeya wa Kampala) nabo egenze ebakwata. Nabo bayize okuwakula entalo ku poliisi bafaafaagane nayo. Naye ekyeraliikiriza z’empisa ensiiwuufu poliisi yaffe zeerina ebiro bino ezigituusa ne kubutassa kitiibwa mu mabeere g’abakazi ffenna agaatuyonsa.
Kale teebereza tulidda wa ensonyi poliisi lw’erirwanagana ne Meeya w’e Lubaga omukyala Nabbosa Ssebuggwawo, n’emunyogootola ebbeere lye ery’ekitiibwa mu lwatu? Newankubadde ebyobufuzi kati biyingizibbwa kumpi mu buli kintu bikyonoone, naye wabeewo okwekuba mu mutima ekitiibwa ky’obwameeya kireme kutyoboolwa bwekityo.
Era awo ddwaddwaddwa Mumansa we nkikinalira ne mbuuza nti bameeya baffe bwe banatutyobookako ne baggwaamu ekitiibwa olwo kyo ekitiibwa ky’ebibuga byaffe kinaaba kiri ludda wa?


text:
Ggaba
Kizito (ku kkono) ng’ayogera eri abatuuze.
ABANTU abasoba mu 300 okuva mu bitundu by’e Bbunga, Kawuku ku lw’e Ggaba bajjanjabiddwa endwadde ezitali zimu mu nteekateeka eyakoleddwa ab’Ekkanisa y’Abadiventi mu Uganda.
Baakikoze nga beetegekera olukung’aana lw’enjiri gaggadde olutuumiddwa “Satelite Evangelism” olujja okukulemberwamu akulira Ekkanisa y’Abadiventi mu masekkati ga Afirika eyavudde e Kenya,
Omusumba Blasius Ruguri eyatuuse mu ggwanga. Akulira ekitongole ky’ebyobulamu n’obujjanjabi mu Kkanisa y’Abadiventi mu Uganda, Omusumba Samuel Kizito Bamweyana yategeezezza nti okulyowa omwoyo ng’omubiri mufu, enjiri tesobola kuyingira muntu era ng’abantu baasoose kubaggyako musaayi nga tebannafuna bujjanjabi buno.
Olukungaana lutandika September 22 lumale wiiki emu.


text:
Busia
Abatuuze b’e Busia nga bazikiza omuliro mu kizimbe. Ekif;Robert Kintu
Bya Robert Kintu
OMULIRO ogutaategeerekese kwe gwavudde gwayokezza ekizimbe ku nsalo y’e Busia okumpi n’ekifo lukululaana we zisula.
Omuliro gwakutte ekizimbe kya Gaddi Wandera, omutuuze mu Solo A.
Mwatomokeddemu ebintu ebibalirirwa mu bukadde bw’ensimbi. Abatuuze baagambye nti Busia kitundu ekirimu emmotoka naddala lukululana ezitikka amafuta ga petulooli n’ag’ennyonyi n’ebirala naye beewuunya Gavumenti obutafaayo okugula mmotoka ezikiriza muliro ne bagiteeka ku poliisi.
Abatuuze okwogera bino kiddiridde amayumba g’abantu okukwata omuliro naddala oguva ku masannyalaze


text:
Nabuuma
Nze Rose Nabuuma, mbeera Masajja wabula nga nzaalibwa Masaka era gye nava oluvannyuma lwa ssente ezimpeerera okubula.
Bwe natuuka ku kibuga nnafuna mangu omulimu gw’okutunda edduuka nga na kati gwe nkola. Eno ebitaala bya laavu gye binteeredde Mukama bw’ankubye enkata y’olulenzi olukyusizza obulamu bwange.
Ggaayi ono gwe mpaana si mulala wabula ye Allan ammazeeko ennaku n’ennyonta y’omukwano. Ndi wa mukisa kuba Allan ali mu myaka gye nnyini gye nneetaaga kuba nkakasa nga takyalabankana na bawala.
Alina emyaka 38 ate nze nnina 20. Ekiseera kye twakamala, Allan andaze nti ddala ajja kusobola okundabirira n’okumpa omukwano gwonna gwe nneetaaga.
Tupepeya ng’abaagalana era n’abatulaba batandise okututwala ng’abafumbo. Allan tannantwala wuwe era bwe tuba baakulabagana tufuna kifo kirala.
Embeera eno enteeka ku bunkenke naye mmanyi ajja kuntwalayo. Nkakasa nga kino kikoleddwa tujja kuba bulungi kuba nze Allan namala dda okumukwasa omutima gwange n’okumwewa nzenna.


text:
Kampala
ABOOLUGANDA basatu batabuse,ng'entabwe evudde ku nnyumba z’abapangisa kitaabwe ze yaleka.
Irene Namugenyi, Prossie Naggayi ne Joh Kalule nga bonna baana b’omugenzi Joseph Kasule ow’e Kyengera Mugongo be baabuzeeko akatono okukubagana.
Abawala balumiriza mwannyinaabwe Kalule okwekomya ssente zonna eziva mu nju zino. Abawala bano baagambye nti ggaayi ono yeekwasa okuba nti bbo baafumbirwa ebintu byonna n’abyezza era n’alagira n’abapangisa obutabakombya ku ssente.
Ensonga abawala baasoose kuzitwala mu b’ekika kyokka ne balemererwa okukkaanya kwe kweyongerayo mu FIDA. Bannamateeka ba FIDA bayise abaana bano bagonjoole ensonga zino.


text:
Maganjo
BAZE olwamugamba okutwala omwana ewaabwe okumutuuma erinnya n'anzirukako.
Nze Florence Babirye 25, mbeera Maganjo mu ggombolola y'e Nabweru. Omusajja ono namufunira mu mukwano omungi era yampanga buli kye nneetaaga. Yansaba tutandike okubeera ffembi era saagaana kuba nnali mmwagala nnyo.
Yampangirisiza omuzigo era mu bwangu ddala nafuna olubuto.
Namutegeeza mangu amawulire gano ekintu ekyamusanyusa. Katonda yatuwa ezzadde lya mwana muwala era kati awezezza emyaka ebiri.
Omwana wange yatandika okunsobera kuba yaweza omwaka nga tannamera mannyo era nga tatuula.
Nagezaako okwebuuza ku bantu abakulu ne bambuuza oba omwana nnali mmututteko ku kika gye bamuzaala ne mbategeeza nti sikikolanga kwe kuntegeeza nti entabwe kw'eva.
Ensonga naziyitira mu mwami wange era talina kye yannyega nga ne kwolwo yasula wa muganda we.
Natandika okwebuuza ensonga lwaki omusajja tayagala kuntwala waabwe naye nga sigitegeera. Okuva olwo teyadda waka.
Ensonga bwe yampitirirako ne ntuukirira mulamu wange ne mmusaba andagirire ewaabwe ntwaleyo omwana atereere kyokka n'ang'amba nti yabagaana okundagirirayo. kati simanyi kya kukola.


text:
OMUGGAGGA Hassan Basajjabalaba agambye nti akyetaaga okuweebwa obutale bw’omu Kampala okuli ak’e Nakasero ne Owino n’ekibangirizi kya Ssemateeka singa wabaawo omukisa gw’okuddamu okubimuguza.
Yagambye nti teyamattira na ngeri obutale buno n’ekibangirizi kya Ssematteeka gye byamuggyibwako Pulezidenti Museveni bwe yayingira mu nsonga gavumenti n’ekkiriza okumuliyirira ensimbi obuwumbi 142.
Yabyogeredde mu kakiiko ka palamenti akalondoola ensaasaanya y’ensimbi z’omuwi w’omusolo akaabuuzizza ku nsimbi obuwumbi 142 gavumenti ze yamuliyirira ababaka ze bagamba nti nnyingi nnyo.
“Oba mulaba ssente eza dirirwa nnyingi banzirize obutale bwange kuba nkyabwagala. Nnali mpangudde ttenda z’okubutwala mu ngeri ya bwenkanya kyokka ne bunzigyibwako. Bwe wabaayo akakisa k’okubunziriza mbwetaaga,’’ Basajjabalaba bwe yagambye.
Bwe yabuuziddwa oba yennyini kkampuni ya Haba egatta amakampuni agaali gaweereddwa obutale yagambye nti ye ssentebe wa kkampuni eyo era alina obuyinza obugiddukanya.


text:
Kampala
Abasaabaze nga balinnya bbaasi ya Pioneer.
Bya Hannington Nkalubo ne Eria Luyimbazi
MU bbanga lya myezi ettaano gyokka bukya aba bbaasi za kkampuni ya Pioneer zitandika kukakkalabya mirimu, empeereza yaazo abasaabaze bagiggye emize.
Abeeyambisa bbaasi zino bagamba nti newankubadde bbaasi zaawewula ku by’entambula olw’ebisale ebiri wansi mulimu ebizibu ebibanyiga.
Abasaabaze basaba kkampuni ya Pioneer Easy Bus erongoose ku mbeera mwe batambulira naddala mu budde bw’oku makya n’akawungeezi nga bannyuka.
Beemulugunyizza nti omujjuzo gw’abantu abatikkibwa mu bbaasi emu gusukka obungi olwo n’ababbi ne beeyambisa akakisa ako okuyingira mu bbaasi ne bababba.
Abasaabaze abakazi beemulugunya ne ku basajja abasiiwufu b’empisa abeeyambisa akakisa k’okuba nti ziba zijjudde nnyo olwo ne batandika okubeekulukunyaako, okubatigaatiga amabeere n’okubakuba ku bubina.
Okuwunya enkwawa
Abasaabaze era bagamba nti ne bannaabwe abamu babayisaamu enkwawa sso ng’olumu ziba zivaamu olusu olubi olwegattibwako okuwunya kw’engatto z’abasajja abamu ate ng’abali ku madirisa tebaagala kugaggula empewo emala eyingire munda.
Ekizibu ekirala ekyasongeddwaako, kuvuga ndiima naddala ku luguudo lw’e Gayaza so nga bbaasi ziba zibooze.
Ssentebe w’ekibiina ekirwanirira eddembe ly’abasaabaze Badru Nyenje yagambye nti entambula ya bbaasi yekyasinze mu ggwanga okuba n’ebisale ebya wansi era abasaabaze bangi bagyettanira olw’okuba ku ssente ntono. “Twagala kkampuni ekozese omukisa gw’abasaabaze okwagala bbaasi zaabwe batuyambe basseewo bambega abalondoola ababbi, basseewo ambulensi eyamba ku balwadde naddala nga wabaddewo aziyidde ate bbaasi zittikibwe omuwendo gw’abasaabaze abaawandiikibwako,’ Nyenje bwe yagambye.
Omujjuzo
Kyokka aba kkampuni bagambye nti ebimu ku bizibu babimanyi era baatandika dda okubikolako. Omwogezi wa kkampuni eno, Connie Nankya yagambye nti ekizibu kisinze kuva ku muwendo gwa bbaasi entono (ziri 100) ze balina. “Ekizibu ky’omuwendo gwa bbaasi twatandika dda okukikolako. Twalagiriza dda bbaasi endala 100 era tuzisuubira okutuuka ku nkomerero y’omwaka guno, abasaabaze balindeko’ Nankya bwe yagambye.
Ku ky’ebitundu bya Kampala ebirala gye batakolera, yagambye nti balinda bbaasi endala zituuke bazigabanyeemu kubanga obwetaavu obuliwo bungi. Ne ku luutu ettaano kwe tuteekeddwa okubeera, bbaasi zikyali ntono era twagala nakwo twongereko oluvannyuma tulyoke tugende ku ngendo endala. Abantu batugumiikirize,” Nankya bwe yagambye.
Ebyokwerinda mu bbaasi
Ku byokwerinda mu bbaasi, yagambye nti bataddewo bambega abatambula nga balondoola n’okuyigga ababbi . “Bangi tuzze tubakwata naye era twagala abasaabaze nabo batuyambeko okwekuuma n’okubatulaga. Tulina ttivvi mu bbaasi ze tukozesa okutambula nga tubasomesa okukuuma ebintu byabwe n’okwewala ababbi. Tutaddeko ebirango abasaabaze bye bagenda nga bawuliriza n’okusoma era ekiseera kino abakozesa bbaasi zaffe babiraba era obubbi bukendedde,” Nankya bwe yagambye.
Yannyonnyodde ku bisale n’ategeeza nti baabikendeeza era kati abasaabaze bali bulungi kyokka yagambye nti nabo balina okusomoozebwa nga kkampuni. “Siteegi zaffe ze twazimba okuyamba abasaabaze ate aba takisi baaziwamba ne bagobawo bbaasi zaffe. Twagala KCCA ne poliisi batuyambe nga buli bbaasi bw’etuuka ku siteegi abasaabaze balinnya ne batambulirawo awatali kuleeta kavuyo” Nankya bwe yagambye.
Okwemulugunya kwa Loodi meeya Lukwago
Ku kwemulugunya kwa Loodi meeya Erias Lukwago ku kkampuni obutasasula ssente za kukolera mu Kampala ate nga takisi zisasula, yagambye nti bo baatuukiriza buli kye beeyama okukola ku ludda lw’abasaabaze ne gavumenti. Kyokka Lukwago agamba nti kasookedde kkampuni etandika kukola mirimu, terina wadde ennusu gye yali esasudde mu KCCA. Yategeezza ba kansala nti bbaasi zonna zibangibwa ssente ezisoba mu bukadde 900 kyokka tewali azoogerako ate nga mu kutandika okukola tezaayisibwa mu mitendera mituufu nga ne palamenti nayo yali tekkirizza.
Mu kiseera ky’ekimu ne dayirekita wa Kampala yawandiikira minisita wa gavumenti ez’ebitundu ssaako akakiiko ka palamenti akakola ku nsonga ng’asaba banguye okukola ku nsonga za kkampuni ya Pioneer kimusobozese okussa mu nkola endagaano gye baakolera kkampuni eno naddala ku ngeri y’okusasula emisolo.
Kyokka Nankya yagambye nti nabo bakyalindiridde palamenti kyenaasalawo ku kunoonyereza kw’ekola. Yagambye nti bo bagenda mu maaso n’entegeka zaabwe nga bagenda kutandika kuzimba siteegi/oba entabiro bbaasi zaabwe.
we zisimba n’okutereeza embeera y’abasaabaze.


text:
Kampala
Ku bizimbe by’omu Kampala, buli wamu olina kusasulirawo.
Bya HERBERT MUSOKE NE CATHERINE LUTWAMA
ABAPANGISA ebizimbe, akeedi n’amaduuka mu Kampala bagenze mu Palamenti okwekubira enduulu olwa ssente z’obupangisa okulinnya ennyo ekivuddeko bannannyini bizimbe okubanyuunyunta.
Omuwandiisi w’ekibiina ekigatta abapangisa mu Kampala ekya Uganda Tenants & Squatters Association, Zaidi Mukasa yagambye nti Palamenti ebayambe esseewo etteeka erirung’amya enkolagana wakati w’abapangisa ne bannannyini bizimbe kubanga bangi ku bapangisa bafiiriddwa ebintu ne ssente lwa kutulugunyizibwa.
Mw. Mukasa agamba nti kati ssente z’obupangisa zisasulwa mu ddoola, ate bw’omala okusasula ssente ezo n’osasula eza kaabuyonjo, paakingi, amasannyalaze n’amazzi ne we batereka ebyamaguzi.
Abasuubuzi mu Kampala beekalakaasa mu March w’omwaka guno nga baagala bannannyini bizimbe bakendeeze ku bisale by’obupangisa.
Oluvannyuma baasisinkana Pulezidenti n’abawa amagezi nti bwe balaba ekizimbe kwe babaseera bakiveeko badde ku kirala. Ssente z’obupangisa mu Kampala okumanya zirinnye, bangi ku basuubuzi badduse ku bizimbe ekivuddeko ebimu okubissaako kkufulu.
Mw. Mukasa agamba nti emyaka nga etaano emabega, ennyumba eyali ku 50,000/- kati ya 150,000/- ate amaduuka agaali ku 100,000/- kati gatandikira mu 250,000/-.
Wakati mu Kampala, edduuka eryali ku 800,000/- kati litandikira mu bukadde bubiri ate essa eryatandikiranga ku 50,000/- kati litandikira ku 200,000/-.
ABASUUBUZI BAFIIRIDDWA
Mw. Everest Kayondo, akulira ekibiina ekigatta abasuubuzi mu Kampala ekya Kampala City Traders Association (KACITA), agamba nti okupaala kwa ssente z’obupangisa kufiirizza abasuubuzi bangi y’ensonga lwaki omuwendo gwa bizinensi eziggalawo mu Uganda guli waggulu okusinga amawanga agatwetoolodde.
“Abasuubuzi banyigirizibwa nnyo kubanga ebizimbe ebimu nga Magoba Arcade, edduuka litandikira mu bukadde bubiri ate essa liri ku 900,000/- kyokka amasannyalaze, kaabuyonjo, n’ebirala byonna byakusasulira,” bw’agamba.
Sulaiman Mukisa, omusuubuzi ku Magoba Arcade agamba nti apangisa ekifo ku 900,000/- w’assa emmeeza y’amasimu omwezi, kyokka mu lukuubo lw’edduuka okuterekawo emmeeza eno asasula 20,000/- omwezi, w’atereka amasimu 20,000/- , go amasannyalaze yagavaako kubanga yali agasasulira 30,000/- buli mwezi!
“Ssente zino zonna ogenda okubalamu ng’osussa akakadde kyokka ogenda okubalamu nga n’oluusi zikulemwe okuggyayo,” Mukisa bw’agamba. Bannannyini bizimbe abamu, okugeza ebya nnaggagga Sudhir nga City House, ebyabwe babisasuza mu doola, ekitegeeza nti buli doola lw’erinnya naawe apangisa ku kizimbe kye ssente zeeyongera.
“Embeera y’ebyenfuna ekendeezezza abaguzi mu maduuka agasinga obungi era n’enyingiza nnafu nnyo kyokka ye nannyini kizimbe tayagala kuwuliriza kubanga naye walina okuggya ssente ezimuyimirizaawo,” Mukasa bw’agamba.
Abalala batambulira mu kwewola ng’anoonya engeri gy’ayimirizaawo bizinensi ye ate nga ne gy’asula apangisaayo ekyongera ku nsaasaanya y’omusuubuzi.
Tekyewuunyisa nti omusuubuzi asobola okumala emyaka mu kibuga ng’akola kyokka nga talina wadde akantu anti nga buli kasente k’afuna ate k’asaasaanya.
Ku Mukwano Arcade n’ekizimbe kya Park View abasuubuzi bagamba nti baabongeza ssente mu 2011, ate wadde basasula mwezi gwe bakola era nga ku gwo babawaako ennaku 10, ssente z’obupangisa okulinnya tekiyinza kubalemesa bizinensi.
Ku bizimbe bino abaali basasula 200,000/- kati basasula 500,000/-; abalina amaduuka amanene abaali basasula 1,500,000/- kati basasula 1,800,000/- . Kuno kubaako n’ez’amasannyalaze.


text:
Ekibala kino kiwooma nnyo, ndowooza y’ensonga lwaki abaagalana bakikozesa okulaga be baagala nti nabo bakirako swiiti.
Naye obadde okimanyi nti buli lw’olya appo osala ku myaka?
Ekibala kino kigoba enkanyanya, embalabe ne binnamakula mu ffeesi. Ekirala, ng’ebibala ebirala, kigonza olususu lw’oyo akiridde.
Dr. John Kayondo okuva mu Dama Medicinal Herbs agamba nti appo era kirimu ekiriisa ekikuza n’okunyiriza enviiri, ekirooto kya buli mukazi!
Ennonda y’omusipi gw’empale
BULI musajja alina okusiba omusipi ku mpale ye, kasita ebeerako obukondo. Ssi nsonga oba empale ekukwata bulungi oba nedda. Bino bikulu ng’olonda omusipi;
l Genderera langi y’omusipi. Landi enzirugavu y’eteboola mpale gy’oyambadde.
l Omusipi omulungi gusaanye gubeere gwa ddiba. Gutunule emabega waagwo, ogufunyemu. Bw’olaba tegwefunyulula bulungi, gwandiba ekicupuli.
l Noonya omusipi mu bifo bye weekakasa. Ssi nsonga oba mukadde.


text:
Amawanga g’Abazungu bagalogera mu byakuwola nsimbi. Ne bwe muba babbi ng’ensimbi ezibawolebwa okukolamu ebintu ebyokwekulaakulanya, mubba nzibe ne zikulaakulanya embuto zammwe, go amawanga g’Abazungu gasigala gakyettanira okubawola oba okubawa obuyambi “ obwokwekulaakulanya”.
Singa tekubadde kulogerwa mu kuwola nsimbi, ani eyalyongedde okuwola oba okudduukirira Uganda yattu? Nkubuuza, okusinziira ku buziina bw’obubbi bw’abakulembeze baffe, obwayolezebbwa mu masang’aanzira ga Palimenti yaffe, ani eyalizzeeyo okuwola oba okudduukirira Uganda?
Abewola ensimbi zibayambe okukola enguudo oba okuzimba amalwaliro n’okugagulira eddagala, abakulembeze bwe babba ensimbi ezo, enguudo ne zisigala nga ziwomoggose era n’amalwaliro ne gatazimbibwa oba yadde abalwadde okubafunira eddagala, bw’oba tewalogerwa mu kuwola, abo oba okyabawolera ki?
Bubbi bwangeri ki obwo obutalina nsonyi oba yadde ekkomo?
Teebereza minisita gwe bayogerako edda nti abbye ensimbi ezaali ez’okujjanjaba abalwadde ba siriimu, ne bamwogerako okubba eza Chogm, ate era naaba nga y’omu oyo era yayogerwako okulya enguzi y’obuwumbi n’obuwumbi bw’ensimbi z’amafuta agasimibwa e Bunyoro, oyo aba akyalimu bwaminisita ki obumukuumira mu Gavumenti ey’obuvunaanyizibwa?
Mu nsi endala n’ababbi bakwatibwa ku nsonyi. Bwe bawemuukirizibwa, si nsonga oba tebabbye, balekulira bulekulizi ne baddako ku bbali ekyoosi kimale okuyita.
Ebyo eby’awalala si bye byawano. Wano ewaffe oyo gwe bawemuukirizza ayongera bwongezi kwekuniza ne yeesaaanya.
Bw’oba owakana kale mbuulira, abo be bawemukirizza mu Palimenti eyabadde ey’ebbugumu ng’eteesa ku ndagaano n’ensimbi z’amafuta g’e Bunyoro, banaalekulira? Ddi?
Weewaawo amawanga g’Abazungu bwe gawola ensimbi gaziteekamu n’amagoba. Kyokka ensimbi eziwolebbwa bwezibbibwa omubbi talina kyafiirwa, anti omuwi w’omusolo yesasula ebbanja ly’ensimbi ezabbibwa n’amagoba gaazo!
Wo ayi Mzee Zedde nga alabye ennaku. Teebereza Gavumenti okwewola ensimbi zeeyambisibwe mu kukulaakulanya eggwanga, kyokka ensimbi ezo ne zibbibwa bubbibwa kyokka lyo eggwanga ne lisigala nga litubidde mu mabanja g’Abazungu!
So nno nga ye Omuganda agamba nti “Ow’ebbango bwotomuwemukira tewebikka”.
Bw’osula n’owebbango kimanye nti ebbango lye liyinza okukutwalako ekyebikkwa ggwe n’osula mpewo. Ky’olina okukola ow’ebbango muwemukire naawe ekyebikkwa okimusikeko lwonebikka.
Kaabe Pulezidenti oba keebe Palimenti, leka kitegeerekeke bulungi nti ab’ebbango batuuse okuwemukirwa eggwanga lwe lineebikka.
Oba si kyo olumu lyo eggwanga lijja kuwalirizibwa okuwemukira ab’ebbango lyebikke. Sikulimba.
Eggwanga lyewola litya ssente z’okwekulaakulanya ate ne zibbibwa!


text:
Kampala
Newankubadde bajeti ya Gavumenti ey’omwaka omuggya, omuwanika Maria Kiwanuka gye yayanjudde mu Palamenti, ng’erimu ebintu bingi, naye osanga naawe amaaso go gasinze kuginoonyaamu ssente mmeka ezinaasaasaanyizibwa ku kugula omukka ogwa ttiyagaasi, poliisi gw’eneeyambisa mu kulwanyisa obwegugungo.
Ekyo kiri bwekityo kubanga bajeti za gavumenti ezizze zibaawo emyaka 50 bukya twefuga, zibaddemu ensaasaanya y’ensimbi nnyingi nnyo ku ludda lw’okulwana entalo eziyitibwa ez’okuleetawo obutebenkevu.
Gavumenti za Obote ne Okello Lutwa zaatuleka sseke nga tuli baavu be yavuyavu ng’ensimbi ziggweeredde mu kulwanyisa bayeekera ba Museveni mbu olw’okuleetawo obutebenkevu.
Ate ne gavumenti ya Museveni nayo esaasaanyizza ensimbi nnyingi nnyo ng’erwanyisa abayeekera ba Yozefu Kony era ng’erwanyisa n’abeekalakaasi ba Besigye.
Ekyewuunyisa tetulina nsi z’ebweru zitulumbye, ne zijja zitabangula obutebenkevu bwaffe, nedda. Abantu baffe bennyini be beetabangudde, ne beekolamu amagye agalwanyisa Gavumenti gagiggye mu buyinza, ate ne Gavumenti n’esaasaanya ssente z’eggwanga nga yeerwanako esigale mu buyinza.
Bw’eneefuuka empisa ey’enkalakkalira nti gavumenti zaffe zirina kuyeekerwa ziggyibwe mu buyinza ku mpaka, ate n’abaggyiddwaako nabo bayeekere ababaggyeeko, ekyo kitegeeza nti bajeti zaffe zijja kusinganga kukola ku kulwana ntalo za kuleetawo butebenkevu, sso si kukola ku byankulaakulana.
Ate eky’okusaalirwa okunene oluusi Gavumenti ekola bajeti kyokka n’esuulirira ebintu ebiyinza okuleetawo obutabanguko n’okwonoona obutebenkevu.
Gamba ng’ebintu bya Buganda omuli n’amabanja ag’obuwumbi bw’ensimbi z’ebanja Gavumenti.
Gamba ng’ensonga z’amafuta g’e Bunyoro ezitandise okwogeza Abanyoro nga bakaayukana nga baagala wakolebwewo endagaano eraga ensasulagana nga bw’eneebanga ku mafuta ago.
Gamba ng’okwerumaaluma okuwulirwa e Karamoja, e Teso, Acholi n’awalala ku by’ettaka lyabwe.
Wo ayi Mzee Zedde ng’alabye ennaku! Kale teebereza entalo n’obugulumbo biriggwaawo ddi, Gavumenti ng’egayaaliridde okumalawo okwemulugunya kw’abo abagibanja era n’okugonjoola eby’abo abakukkuluma?
Nedda bannaffe muve ku by’okuliisa ebijanjaalo empiso. Leka Gavumenti esasule amabanja agagibanjibwa era egonjoole n’eby’abo abakukkuluma.
Ekyo kijja kukendeeza ku ntalo eziguzisa ttiyagaasi era kisobozese bajeti yaayo okussa amaanyi ku byenkulaakulana. Sikulimba.


text:
Omukyala ng’awa omwana omubisi gwa Beetroot.
Beetroot nva ndiirwa omuli ebiriisa okuva ku bikoola okutuuka ku mirandira era y’emu ku mmere eriibwa nga mbisi oba nga nfumbe.
Okugiganyulwamu Dr. Patrick Ssenjobe, ajjanjabisa emmere mu Afri - Natural Clinic e Gayaza annyonnyola emigaso egimulimu.
Okugiganyulwamu lya mubisi.
Emigaso
1 Beetroot alimu eminnyo egizimba n’okugumya amagumba.
2 Ebikoola birimu ekiriisa ekinaaza n’okugogola omuwaatwa omuyita emmere n’omumiro gw’omwana.
3 Ekibala kirimu eminnyo egiwagala n’okukuuma obwongo bw’omwana on’asobola okulowooza amangu n’okukola obulungi mu kibiina.
4 Alimu ebiriisa ebiziyiza endwadde kuba bizimba obutoffaali bw’omubiri ne guba n’abaserikale abamala.
5 Amazzi gaayo gayamba okutebenkeza enkola y’omutima era bw’onyiikira okuwa omwana omubisi oguva mu bikoola n’emirandira gyayo tatawanyizibwa ndwadde za mutima.
6 Ebiwuuziwuuzi ebirimu biyamba okusalasala n’okugonza emmere mu lubuto ekiziyiza okwesiba olubuto n’endwadde eziyinza okuvaamu.
7 Mulimu ebiriisa ebiyamba ensigo okukola obulungi ne zirema kukoowa mangu n’okugoba obukoowu mu mubiri gw’omwana.
8 Mulimu ssukaali ow’ekipimo ayamba okuzzaamu omwana amaanyi ekimusobozesa okuzannya n’okuba omulamu obulungi.
Gisaleesale omwana alye nnamba oba kamulamu omubisi.
Weetegereze bino
Gigatte n’ebibala oba emmere endala ng’enkejje, ebinweebwa, obummonde obuzungu, ffene, amapaapaali, ebikajjo, ennaanansi, wootameroni, amatooke, ebyennyanja n’ebirala.
Gimuliise nga mbisi kuba bw’ogifumba, ebbugumu litta ebiriisa byayo omwana natafunamu.
Kuuma obuyonjo ng’ogiteeke-rateekera omwana aleme okulwala.


text:
Zirabamuzaale
NAKIJOBA bwe yalaba ng’omulokole amwesibyeko olw’omulenziwe Ziraba n’asalawo amwatulire ku bye yali amuwuliddeko.
“Ennaku ezo nnawulira nti balo yakuddukira era ensonga zikyalanda eby’omulenzi lwaki tobyenenya?”.
Omulokole, “Yesu yeebazibwe aboogera swaakaba ku bannaabwe baliswazibwa mu maaso ga Mukama ku lunaku luli”
Nakijoba, “Ebyo sooka obiveeko mbuulira ekituufu oli mufumbo oba? Bino si bya kusaaga kubanga mwannyinaze tasobola kwetantala kuwasa ggaali ekozeeko”
Omulokole,“Abaabikugambye Baibuli b’eyogerako nti baliswazibwa. Nze mbadde simanyi nti bw’ozaala mu musajja olwo aba afuuse balo. Kale yazze ewa kitange naye ekyamuleese kulaba baanabe”.
Nakijoba, “Ate ogambye nti ebikwogerwako bya bulimba olabye amazima bwe gazuuse?”.
Omulokole,“Yesu y’amanyi amazima ge njogerako era y’amanyi ebifa mu mwoyo wange kuba ebyange n’omusajja oyo byaggwa”.
Bino okubituukako omulokole yabadde akyaddeko ewa Nakojoba ng’alondoola we bituuse ku kyama kyabwe ne Ziraba.
Nakijoba, “Ekyama kyammwe nkirabamu omuziziko kuba omusajja gwe wazaalamu abaana muziziko munene eri mwannyinaze.”
Obudde bwali butandise okuwungeera bw’atyo omulokole n’asiibula ‘mulamuwe’ wakati mu nnyiike. Enkeera Nakojoba amawulire gaamutuukako nga bba w’omulokole bwe yakyaddeko ewa taata, n’aleeta n’entwala y’ebintu era abazadde ne bamuwa wiiki bbiri addukire mukaziwe. Bino bwe yabimanya Nakijoba n’asitukiramu okugenda e Luweero abifuuwe mwannyina Ziraba. Lwali lwa ssande era Ziraba yasangibwa ava mu kkanisa.
“Eh ng’okomyewo mangu eka owunyeeyo buwunyi?” Ziraba abuuza mwannyina.
Nakijoba, “Ekindeese ekipayoppayo nsonga ya mulokole gwe mbadde nkusendera owase. Mwana wange oli wa bizibu”.
Ziraba, “ Mpitiramu mpulire”
Nakijoba, “Omukyala mufumbo n’ennaku ezo bba yakyadde mu bakadde be n’abaleetera entuutuuli y’ebintu”.
Ziraba, “Namulabirawo kw’egyo emyaka abadde tayinza kuba nga tafumbirwangako. Bababakyali mw’ebyo Namutebi n’ayingirawo.Olwayingira n’afukamira okwaniriza Nakijoba mu ggonjebwa.
Bwe yafulumamu abooluganda ne balukoleeza.
Nakijoba, “ Naye omuwala ono antayiminga buli lwe mbeera wano ateekwa okujja ng’alinga omuwendule!”.
Ziraba, “Ewaabwe si wala okuva wano ate oluusi abeera ayitawo n’akulengera.”.
Nakijoba, “Emmeemekatale bw’ogamba nti mubeere naye tekirina buzibu osanga yandikyusa mu mpisa tomanya”. Namutebi olwayingira emboozi n’esalika wabula naye yamalawo akabanga katono n’asiibula. Nakijoba yaleka yeeyamye okunoonyeza mwannyina omukazi omutuufu.
Ntegeka ki eriwo?
Ebyaddirira birinde wiiki ejja.


text:
Mu bufunze, Azizi Azion y’ani?
Nze Azizi Mukisa, nnazaalibwa FortPortal mu 1984. Bakadde bange ye mugenzi Musa Rajab ne Muky. Zaina Atenyi. Wasomera wa? Saatuuka wala kubanga taata bwe yafa, ssente ne ziggwaawo.
Wakoma mu kibiina ki?
Gwe kitwale nti nnasoma kitono. Wajja otya e Kampala? Kampala okumuyingira mukulu wange Friday Swaibu eyabeeranga e Mengo ye yandeeta.
Ani yakuyigiriza okukuba ggita?
Mu 1998 nnayingira ekibiina kya Makuge Guitar Singers. Eno gye nnayigira ggita ya Kadongokamu. Kiki ekyakuggya ku ggita otandike okuyimba? Nnali nkooye okukubira bannange endongo nga bbo bayoola mudidi kwe kusalawo nange ngezeeko okuyimba.
Kyakwatayo kati nze omu ku bayimbi abasinga okukuba emiziki gya RNB, n’engule nziwangudde.
Lwaki oyimba nnyo ku mukwano ate nga tolina mukyala?
Ani akulimba nti sirina mukyala! Sinoonya nnina omukyala era yanzaalidde n’omusika. Ekinnyimbisa ku mukwano kubanga gwe gukulembera ebintu ebirala. N’ekirala
ennyimba z’omukwano ze zisinga okutunda mu nsi yonna.
Bulijjo olina omukazi? Nnyumiza y’ani oyo era abeera wa? Gyali ewange e Makindye ku Madirisa. Akyali nnakawere era bombi bali mu mbeera nnungi.
Y’ani amannya? Ye bw’ontwalayo ne mmulaba!
Amannya ge galeke, sijja kugakubuulira. Eby’amawulire tabyagala era sijja kukutwalayo. Lwaki naawe.., kale mbuulirako limu. Nedda, mpozzi omwana ye Danish Mukisa.
Ky’ogamba bulijjo Azizi omalako?
Anti ffe ge tuwulira nti tomalaako era olina ensonyi. Nsaza kimu nga kabiriiti. Sirina nsonyi wabula nnina mpisa ate abamu kye bayita ensonyi nze nkikozesa kwegobako bawala abanneegwanyiza kubanga ndi muvubuka mulungi...
Ate bye tuwulira eby’abawala ba yunivasite nti b’osinga okwagala era tova mu bisulo byabwe. Ebyo byabulimba. Ku yunivazite ng’endayo kuyimba tewali kirala.
Ate abawala gye buvuddeko abaalwanira ewuwo nga kirabika obadde obacanga?
Oyo yenna wolokoso. Nze ndi musajja eyeewa ekitiibwa. Sisobola kubikola ate kati ndi taata, omukazi nnina nakugambye dda sinoonya.
Gwe nga tolwana ng’abalala? Toyagala kufuna ttutumu?
Okwawukana kw’abo, nze sigenda kulwana era oli ne bw’ankuba simuddiza. Erinnya nja kwongera kulikola nga mpita mu kuyimba.
Kiki ky’ofunye mu kuyimba?
Ettutumu, nkoze situduyo eyitibwa Studio 84, ntandise n’ettendekero ly’ebyokuyimba erya West ends.


text:
Ronald Kakeeto: Azizi ‘chali’ wange nnyo era mmumatira. Ebimu ku bisinga okumunjagaza n’okumwegomba z’empisa ez’okwewa ekitiibwa. Talinga bayimba balala be tuwulira mu ntalo nga beeyita abanene. Nnina essuubi nti bw’atambulira ku mulamwa ajja kumenyawo abeeyita abanene.
Kennedy Kamugisha: Azizi akyali muvubuka muto ate ayimba ennyimba ezitukwatako ng’abavubuka. Okugeza oluyimba lwe olwa ‘Mponye obuwuulu’ lwe lumu kwezo ezinnyumira ennyo. Abagenda mu kivvulu kye nsuubira bajja kunyumirwa.
Fred Binywera: Azizi si muyimbi mubi era nga wamusanze mu biseera bye eby’eddembe oyinza obutakikkiriza nti muyimbi olw’embeera ze. Kale nange anneeyagaza era ndi omu ku bawagizi be abamulindiridde Lugogo kutucamula. Nnina okukola kyonna ekisoboka okugenda mu kivvulu kye.
Saconi Tubenawe: Buli lwe ntuula wansi ne mpuliriza ennyimba za Azizi njigamu bingi era eka nnina ‘CD’ ze nnyingi. Mmwesiimisa kubanga muvubuka muto ate nga akati afunye ettutumu. Ng’oggyeeko okufuukula abawala, naffe abasajja atufuukuula kubanga ennyimba z’omukwano zitunyumira.
Cresent Kawanga: Oyo mwana nzaalwa wa ku kalo e Fort Portal. Era y’emu ku nsonga lwaki mmumatira. Muvubuka mulungi mu ndabika era ne by’ayimba bya mulembe. Kale bw’oyogera ku muyimbi ow’omulembe, Azizi tomuleka mabega. E Lugogo nsaba babyakwerinda babinyweza ffe tukole ogw’okudigida kuba ajja kutufuukuula.


text:
Agafa ku bidduka
Ezimu ku mmotoka eziriko ebigambo ebisoomooza.
Bya HERBERT MUSOKE
WALI weebuuzizza ebigambo ebiwandiikibwa ku bidduka by’abantu kye bitegeeza? Okimanyi nti abantu bawandiika ebigambo bino ku bidduka byabwe okusinziira ku kibali ku mutima?
Bw’otambula mu kibuga nga bw’osoma obugambo obuli ku bidduka by’abantu gamba takisi, mmotoka za buyonjo, loole ne pikipiki weewuunya n’oluusi okubuzaabuzibwa olw’ebigambo ebikuwa obubaka obukontana.
Okugeza bangi abassaako ebigambo by’eddiini, kyokka nga buli omu alaga nti eddiini ye y’esinga era gy’olina okugenderako! Okugeza omu yawandiikako nti, “Yesu y’afuga, ye Mukama’; obeera ekyafumiitiriza ebyo ate n’osoma nti, ‘Tya Allah’ n’osigala ng’sobeddwa!
Omu ku mmotoka ye yawandiikako nti, ‘Sabbath is Holy’, ekitegeeza nti olwa Ssabbaato (ioba ssabbiiti) lunaku lutukuvu. Nga tonnaba kuwummula w’osomera ebirala ebikubuuza nti, “Walokoka?”, oba “Olokoka ddi?”
Abantu bakozesa nnyo ebidduka byabwe okuyigiriza eddiini. Omu yawandiikako nti, “Wasadde?” Kati kubamu akafaananyi mu kisiibo kino nga weerabidde okusaala olabe ebigambo bino bwe biyinza okukulekera emmeeme etundugga.
Waliwo abantu abamu nga bo obubaka bwabwe bukubiriza bantu kukola. Omu yawandiika: ‘Ensi kukola si bigambo’,
‘Weekolere’, ‘Tukole bukozi’ n’ebirala. Nga omaze okufuna amaanyi agakola, waliwo ezimu nga zikulumiriza ku mize gy’okola okugeza waliwo eriko “Twandibaddewo naye mmwe’, ‘Baawo nange mbeewo’, ‘Ndaba bulabi’, Tozimba mutima’ n’ebirala. Bino birangira batayagaliza bannaabwe.
Wabula bikozese ng’olekamu, kuba tegereza nga mukazimuggya aguze emmotoka n’agiwandiikako nti, ‘Ofa ddi nkuwone?’, olowooza eng’uumi teyinza okunyooka?
Abalala bassaako okusinziira ku bibatuuseeko mu bulamu. Mw. Ssande Nkonge ow’e Mukono okukwe yawandiikako “Nkwagaliza by’onjagaliza”, nti yakiggya ku mbeera embi naddala Gavumenti gy’ereseemu abantu ba bulijjo nga tebafaako nga kirabika ebaagaliza mbeera mbi!
Bw’otunuulira mmotoka ezimu tosobola kubuuza muntu ttiimu y’e Bulaaya gy’awagira. Oli eyiye bw’emuyingira mu mwoyo n’agiwandiikako Liverpool, Arsenal, Manchester United, Chelsea oba endala yonna
Kyokka waliwo ebigambo by’okusoomooza nga singa obadde ofunye obutakkaanya ne ddereeva wa mmotoka eyo n’osoma ekigambo ekigiriko ojula okulwana! Okugeza watya ng’onyiize ne ddereeva ogenda okusoma ku mmotoka ye nga kuliko, “Mwe bwemutyo’, ‘Nze namalako’, ‘Abantu bakoowu’, n’ebirala.
Bangi baagala okuwandiika mu Lungereza kyokka ne bawandiika lwa bitege nga mmotoka emu eyali ekola ku lw’e Bugerere eyaliko ‘No one is above the Low’, ekivuunulwa nti ‘Tewali ali waggulu wa wansi’! kyokka ng’ayagala kutegeeza
‘No one is above the Law’, ekivvuunulwa nti ‘Tewali ali waggulu wa mateeka’. Endala eriko ‘Be patience’, ekivuunulwa nti ‘Beera buguminkiriza’, naye ng’ayagala kugamba nti ‘Be patient’, ekivvuunulwa nti ‘Beera muguminkiriza’.
Wabula abasinga bassaako ng’ombo oba enjogera ezibeerawo mu kiseera ekyo oba ennyimba z’abayimbi gamba, Samwa samwa, Abantu bakoowu, Guma, Bigambo boyz, Mundeke mbeewo, Nalo, Twakoowa, Wolokoso, Gheto, Komawo eka, Katikitiki n’ebirala.
AMATEEKA:
Wabula omukwanaganya wa poliisi n’omuntu wabulijjo mu Kampala, ASP Mathias Okwir agamba nti omuntu olina okubeera omwegendereza ng’ossa ebigambo bino ku mmotoka yo kubanga singa kirabika nga kiziba endabirwamu nga tojja kusobola kulaba wandivunaanibwa.
Mu ngeri y’emu olina okugenda mu URA okukyusa akatabo ko kubanga mu kiseera we wakiwandiisiza tekwaliko bigambo bino ekitegeeza nti emmotoka gy’ovuga n’akatabo gye koogerako zanjawulo. Etteeka likutanza 600,000/- oba okukusiba wakati w’omwezi gumu n’omwaka mulamba!


text:
Kampala
ASP Okwir ng’asomesa aba bodaboda.
OMUKWANAGANYA wa poliisi y’ebidduka n’omuntu wa bulijjo mu Kampala n’emiriraano ASP Mathias Okwir asomesezza abavuzi ba bodaboda amateeka agafuga ebidduka ku luguudo n’abakubiriza okugakuuma okusobola okwetangira okukwatibwa.
Lwaki abaserikale bwe batusanga nga tuliko ebimu ku bisaanyizo bwe tutalina ku pikipiki zaffe tebatuwuliriza ate nga naffe tulina amaka n’abaana be tulina okulabirira? John Asiimwe.
Okwir: Omuserikale okukukwata ng’oliko omusango oba ekisaanyizo ky’otolina ku kidduka kyo abeera tatunuulidde bizibu by’olina wabula obulamu bw’olina ng’ayagala okukutaasa n’olwekyo okwewala okukutabula olina kubeera na bisaanyizo byonna.
Akulira poliisi y’ebidduka ku diviizoni y’e Kira ye amateeka alina gage? Buli ssaawa lwe ziwera 4:00 ez’ekiro tewali bodaboda ekkirizibwa kuyita mu kitundu kye nga terina ky’ereseewo? Fred Kasozi.
Okwir: Tewali ali waggulu wa mateeka era amateeka gafuga mu ggwanga lyonna. Singa wabeerawo omuserikale eyeeyisa mu mbeera ng’eno, kirungi ne mwekubira enduulu eri abamusingako ajja kukangavvulwa kubanga tewali akkirizibwa kuggya ku muntu ssente.
Waliwo omuserikale amanyi okugoba pikipiki singa ayimiriza omugoba n’agaana oluusi n’atuuka n’okubasuula ku kabenje. Kino kikkirizibwa? Moses Owuma.
Okwir: Omuserikale takkirizibwa kugoba kidduka kyonna singa kibeera kimuyiseeko wabula ate naawe omugoba waakyo olina okuyimirira kubanga wayinza okubeerawo obuzibu obukutaasibwa. Mu ngeri y’emu aba bodaboda balina omuze gw’okuweta nnamba era poliisi egenda kutandika okubakwata.


text:
Nsangi,Wakiso
Lubowa ng’agabirira ente ye ebiwata.
Bya DICKSON KULUMBA
CLEMENT LUBOWA, omutuuze w’e Nsangi, emyaka 10 gy’amaze mu bulimi n’obulunzi, tajulirira myaka 30 gye yamala mu busomesa.
Lubowa agamba nti okulima yava dda ng’akwagala era ne bwe yasomesanga yali alunda embizzi ng’alima n’enva endiirwa nga nnakati, ebbugga, emboga, ejjobyo, ennyaanya, kaloti ne sukuumawiiki. “Ssaalina ttaka ddene ng’ebisinga mbirima mu luggya era nga nfunamu ssente entonotono bwatyo, Lubowa bw’agamba.
“Mu 2002 nannyuka obusomesa ne nnyongera okussa amaanyi mu byobulimi. Kati nnina olusuku lw’ebitooke, ssukaalindiizi n’emmwaanyi.
Byonna bye nnima n’okulunda mbikolera ku yiika emu n’ekitundu.
Nafuna omukisa nti mu 2002 aba Caritas, ekibiina ky’obwannakyewa ekirwanirira okutumbula ebyobulimi n’obulunzi, bwe kyatutegekera omusomo ku ngeri omuntu gy’aganyulwa mu kugatta obulimi n’obulunzi.
Lumu twalambulako abalimi e Masaka awatendekerwa abalimi awayitibwa St. Jude Training Centre era obukodyo bwe twayiga eno, bwatuyamba nnyo, nga kati obulimi bwaffe kwe butambulira.
Aba NAADS bwe bajja mu kitundu kino bansanga ndi mwetegefu era bwe baanoonya awokutandikira, bajja wange, bano nabafunamu ente.
Embeera eyongedde okulongooka okuva lwe nava mu busomesa
Lubowa by’akola;
Nnina ente emu kuba ndi mu kifo kifunda. Ngirundira mu kiyumba ne ngiriikiriza emmere n’omuddo ogw’enjawulo.
Ente evaamu liita 12 ng’amata ngatunda ku kyalo. Buli liita ngitunda 1,200/-
Amaanyi nali nsinze kugassa mu kulunda nkoko ez’amagi. Nnafuna enkoko 400 wabula ezisinga zaafa omusujja era omulimu
ne nguyimiriza okumala ekiseera.
Nsuubira okuziddamu oluvannyuma lw’emyezi mukaaga.
Nnina embizzi 12 nga nziriisa emmere ey’ebirungo kuno kwe nnyongereza ebimeremere bye nkung’aanya mu batuuze. Nziriisa ne ku muddo.
Lubowa ng’alaga ekiyumba mwa lundira. Ebifaananyi byonna bya Dickson Kulumba.
Ebinnyambye okutumbula mu mulimu gwe nkola:
1.Bannange wano awaka bannyamba nnyo naddala okulabirira ebirundwa.
2. Sigwa misomo. Era wonna gye gubeera ng’enda ng’oluusi mpitibwa buyitibwa kubanga buli lw’ogyetabamu tobulwa ky’oyigayo.
3. Nsoma ebitabo n’amawulire agakwata ku byobulimi n’obulunzi.
Bye nfunye mu bulimi n’obulunzi
Sisaasaanya ssente buli kiseera ku kugula mmere kuba emu ngyerimira.
Ettaka nsobodde okuliriikiriza.
Obukuta obuva mu nkoko n’obusa mbissa mu nnimiro okugimusa ettaka. Sigula bigimusa bizungu.
Amata ge ntunda nfunamu ssente.
Okusoomoozebwa
Eddagala ly’ebisolo n’erifuuyira ebirime liri ku buseere ate oluusi tugula jjingirire.
Obulwadde bw’ebitooke bumazeewo olusuku ate tebulina ddagala.
Ebbeeyi y’emmere y’enkoko ekyukakyuka buli kiseera ne kikosa amagoba ge nfuna.
Akatale k’amagi kazibu nnyo, olumu tekeeyongera wadde otaddemu bingi mu kulabirira enkoko.


text:
Kibibi
NKWANIRIZZA mu kibuga Kibibi ekigaanyi okukula olwa fitina n'obubbi ebikaabya abatuuze akayirigombe.
Kisangibwa mayiro 39 zokka okuva e Kampala. Ava mu Kampala, emmotoka ozifuna mu paaka mpya ne mukwata ku luguudo lw’e Masaka, bw’otuuka e Mpigi ku Bikondo w'oyambukira n'okwata oluguudo lw’ettaka mayiro 15 n’otuuka e Kibibi.
Wabula kasita mutuuka mu kabuga k’e Mpigi, olugezigezi lw’e Kampala olw’obutasussa bantu basatu ku mutto byerabire! Wano tebaddamu kuleka mutuuze ku kkubo era omukazi eyakaayanye nga tayagala kulera munne, baamuggyiddemu Kabasanda nga kondakita bw’amujjukiza nti agule eyiye.
W'otuukira e Kibibi ng'akafuufu okawuliddemu era bw’oba tewayise na katambaala, bakuyitako nga tebakutegedde anti nga wenna ogubye nga akettaano.
Ekibuga kiri ku kasozi era bw'okibeerako olengera obusozi obukyetoolodde. Amayumba agasingamu makadde ddala.
Emirimu mingi mu kibuga kino omuli n'amaduuka gikola kawungeezi, kuba bannyinigo basiiba mu nnimiro nga balima.
Ekibuga kyonna kirimu ekizimbe kimu ekya kalina, kyokka nga nayo nkadde.
Mu kiseera kino ekibuga kitandise okwetaggulula olw’abatuuze okuva mu byalo ne bakisengamu.
Ebirungi bya Kibibi
Ebyenjigiriza mu kitundu biri waggulu olw’amasomero agakola obulungi agali mu kitundu okuli Kibibi S.S.S, Gombe S.S.S, Kibibi Moslem, ate mu ga pulayimale balina Kibibi Junior, Kibibi Education Centre, Kibibi Muslim ne Kibibi Standard.
Ebyenjigiriza mu disitulikiti yonna biri waggulu, era nga disitulikiti y’e Butambala ye yasinga okuyisa abayizi mu bigezo bya S.6 mu Uganda yonna mu bigezo by'omwaka ogewedde.
Kumpi n’ekibuga Kampala era osobola okukeera n'ojja e Kampala n'oyiiya ate olweggulo n'oddayo ate emmotoka nnyingi ku luguudo.
Emmere ya layisi, mu wooteeri zaayo egula 2,000/- - 4,000/-.
Enju ennungi ddala okusulamu ogipangisa ku 30,000/- ate ey’edduuka ya 70,000/-.
Poloti fuuti 50/100 ogifuna ku 2,000,000/- mu kibuga wakati.
Ebyobulamu si bibi, balina obulwaliro obutonotono obubeetoolodde kw’ogatta n’eddwaaliro eddene ery’e Gombe eribaliraanye.
Ebizibu byayo
1Abatuuze beemulugunya nti bannaabwe bangi balina fitina era tebaagalira ddala nkulaakulana. Ssentebe wa L.C I owa Bamulanze Zooni, Abdallah Mugambe Kaddunabbi yategeezezza nti ekibuga kino bwe baafuna disitulikiti baali bagenda kukifuula town Council kyokka bakansala ne bakisimbira ekkuuli nti bajja kufiirwa obuyumba bw’abatuuze obubi obuli mu kibuga!
2 Oluguudo oluva e Mpigi okudda e Gomba lukosezza nnyo abatuuze, anti lulinnyisizza ebisale okuva ku 4,000/- nga kati batambulira 7,000/-. Kyokka omutuuze, Jafari Katende yagambye nti tawagira kukuba luguudo luno koolaasi kubanga baagala kubamenyera nnyumba zaabwe n’akkaatiriza nti waakiri okulya enfuufu.
3 Enfuufu nnyingi kubanga oluguudo lwa ttaka ate nga luyitako ebidduka bingi. Abatuuze bagamba tebakyawona ssennyiga n’ebifuba. Kyokka gavumenti ezze ebasuubiza okulubakolera buli mwaka n'okulupima kwaggwa.
4 Ekibuga kyonna temuli supamaketi ate balinamu ekifo ekisanyukirwamu kimu kyokka ekya ‘Masambala Hall’ ate nga kikola Lwakutaano lwokka lwe balaga kaliyoki.
5 Obumenyi bw’amateeka bungi. Babba okuviira ddala ku mmwaanyi z'oku musiri, ente okutuuka ku pikipiki. Kyokka abatuuze bagamba nti abaana enzaalwa be babatawaanya. Akulira okunoonyereza ku buzzi bw’emisango, Nicholas Mayo, yategeezezza nti obubbi n'okunywa enjaga biyitirivu mu kitundu. Kyokka abatuuze baasiimye aduumira poliisi y’e
Ebiruma ab’e Kibibi


text:
Kampala
Omubaka Nsereko ng'atwalibwa ku kkooti ya Buganda road okuva ku CPS. Wano ng'abapoliisi bamuwereke
Bya Prossy Nanziri
OMUBAKA Mohammed Nsereko,akiikirira amasekkati ga Kampala mu palamenti,avunaaniddwa omusango gw'okukuba omuserikale wa poliisi n'amutUusaako ebisago.
Nsereko avunaaniddwa mu maaso g'omulamuzi Julius Borore owa kkooti ya Buganda Road, omusango n'agwegaana.
Kigambibwa nti yaguzzizza eggulo nga September 17, bwe yakubye omuserikale wa poliisi Godfrey Musobya n'amutusaako ebisago.
Okubuuliriza mu musango kwawedde era omulamuzi alagidde gutandike okuwulirwa enkya ku Lwokusatu nga September 19.
Omulamuzi era alagidde oludda oluwaabi okuwa bannamateeka ba Nsereko ebiwandiiko byonna bye bagenda okweyambisa ng'obujulizi ng'olunaku lw'enkya terunnatuuka.
Ye Nsereko akkiriziddwa okweyimirirwa ku kakalu ka mitwalo 60 eza buliwo,n'abamweyimiridde nebalagirwa okussa emikono ku kakalu ka bukadde 50 ezitali zaabuliwo.


text:
OBUBUGA BWAFFE: ‘Gavumenti edduukirire abalimi b'e Ziroobwe’
Bya PROCOPIOS LUMU
ZIROOBWE kamu ku bugaga obukadde obusangibwa mu ssaza ly’e Bulemeezi erikulirwa musajja wa Kabaka, Kkangaawo. Kisangibwa mayiro 28 okuva mu kibuga Kampala era okutuukayo okozesa oluguudo oluyita e Gayaza - Ziroobwe.
Akabuga kano kasangibwa mu ggombolola y’e Muwambya Mitubamukaaga mu disitulikiti y’e Luweero okuliraana disitulikiti y’e Mukono.
Omulimi ng’atwala ensukusa ku booda boda mu kabuga Ziroobwe
Ziroobwe akolebwa emiruka munaana okuli; Nambi, Kyetume, Bukimu, Bubuubi, Nakigoza, Ngalonkalu, Kabulannaka
ne Kakakala.
Ggombolola y’e Muwambya Mitubamukaaga omusangibwa akabuga k’e Ziroobwe y’esinga okulima kubanga ettaka lyabwe ggimu. Ssentebe w'ekyalo Ziroobwe, Umaru Makoona agamba nti emisana babeera n'abantu abatakka wansi
wa 7,000 kubanga babeera n'abasuubuzi olwo ekiro abasulamu ne baba nga 5,000.
Omulamuzi mu kkooti ye Ziroobwe Charles Muyingo
Bizinensi ezikolebwayo
Bizinensi ezikolebwayo Bannaziroobwe abasinga balimi era lino limu ku masaza ga Ssaabasajja agasinga okulima. Abaayo basinga kulima nva ndiirwa omuli nnakati, obutungulu, bulokoli, emboga, ebbugga n'ebirala. Kyokka era balima
nnyo kasooli, ennaanansi, omuceere n’obutungulu era abasuubuzi bagendayo ne babisuubula ku balimi.
Kyokka abalimi abamu babitikka ne babyetwalira mu butale bw’e Kampala okuli Nakasero n’obulala ne babyetundira.
Balinayo n’amaduuka agatunda ebintu ebikozesebwa mu bulamu obwa bulijjo nga sukaali, sabbuuni, omunnyo n'ebirala.
Abavubuka abasinga Mbavuga bodaboda.
Abakozi nga bakakkalabya ku kyuma ky’omuceere e Ziroobwe
Abamu ku bakozi ku kyumma kya kasooli nga bawewa kasooli ku kyuma e Ziroobwe.
Engeri gye balima ennyo omuceere ne kasooli, eriyo ebyuma bya kasooli bibiri n’eky’omuceere kimu era Bannaziroobwe abamu gye bakola.
Balina akatale omutundirwa ebintu nga ennyaanya, muwogo n’amatooke.
Embeera
Balina enguudo ng’ezimu za koolaasi kyokka n'ezettaka nazo ziri mu mbeera nnungi ddala. Tebalina nnyo bifo bisanyukirwamu era teri bbaala za mulembe kubanga abatuuze abasingayo Basiraamu.
Balina eddwaaliro limu kyokka ekyennyamiza temubaamu ddagala wadde dokita era abatuuze bagamba nti bwe balwaza, abalwadde babaddusa Busiika eri eddwaaliro. Amasomero balina aga siniya ne pulayimale. Obumenyi
bw'amateeka balinamu obutonotono naye basinga kubeera na bubbi bwa nte n’okumenya amaduuka.
Abamuzimbye
Abazimbye ekibuga kinokuliko Henry Semanda nga ye nnannyini Semanda and Sons ne Haji Isma Kiyaga nnannyini Ziroobwe Coffee Factory.
1 Abalimi batawaanyizibwa nnyo okugenda okugula ensigo mu Kampala. Noolwekyo, ggwe ayagala okweyoolera ssente, ssaayo edduuka otunde ensigo z'ebimera nga omuceere, obutungulu, ennyaanya, kasooli, n'entangawuuzi.
2 Emmotoka ezisomba ebirime okuva mu nnimiro nga pikkaapu ne tulakita zibeekubya mpi. Gula mmotoka nga zino ozitwaleyo oyoole kaasi.
3 Abalimi beetaaga bbanka mwe basobola okutereka ssente zaabwe. Bw’oba olina ssente entonotono, osobola okussaayo kabbanka akatonotono.
4 Gendayo osuubule ebirime obitunde wonna w’oyagala, ojja kufunamu.


text:
Busoga
ABAVUBUKA b’e Kamuli beekalakasizza nga bawakanya bakansala, ababaka ne bassentebe b’ekitundu kino okusabira Pulezidenti Museveni ekisanja ekyokutaano.
Bino byabaddewo mu kukyala kwa Pulezidenti Museveni e Kamuli, wiiki ewedde.
Baakulembeddwa ekibiina kya Basoga Nseete, ne bakwata ebipande ne bakumba mu kabuga k’e Lwanyama ne balaga obutali bumativu nti tekikola makulu kuba Busoga y’esinga okubeeramu obwavu ate bingi Pulezidenti bye yasuubiza by’atannatuukiriza.
Basoga Nseete kye kibiina ekigatta abayizi Abasoga mu Yunivasite n’amatendekero aga waggulu. Bino byabadde ku Lwanyama Pulayimale mu Ggombolola y’e Kisozi wiiki ewedde Pulezidenti lwe yakyaddeyo,


text:
Kampala
Bya Muwanga Kakooza
ABAKULEMBEZE ba disitulikiti y’e Namutumba mu Busoga basabye gavumenti ebazimbire eddwaaliro n’eggwanika eby’omulembe mu kitundu kyabwe kibayambe okutumbula embeera y’ebyobulamu mu kitundu.
Omubaka omukyala owa disitulikiti eno Florence Mutyabule eyabadde n’akulira ebyemirimu ku disitulikiti eno Betty Mukisa Anyango baategeezezza bannamawulire nti disitulikiti eyitamu oluguudo olunene olutera okuggwaako obubenje kyokka nga tewali ddwaaliro lya mulembe we basobola kutwala balwadde oba eggwanika we bayinza okussa emirambo.
“ Emirambo olumu gyetabika n’abalwadde. Twagala embeera eno ekome,’’ Mutyabule bwe yagambye n’asaba gavumenti n’ebitongole by’obwannakyewa okudduukirira ab’e Namutumba.


text:
Kampala
OMWAGALWA wange omukwano gw’alina mungi nnyo. Buli kiseera abeera ayagala mmukwateko ate bwe tuba awaka mmunywegere buli w’aba ayagalidde. Bwe sikikola ng’akaaba n’okung’amba nga bwe simwagala .
Ssenga ekituufu omukyala mmwagala naye sirina budde bukola bintu bino kuba nnina okukola ate kimpisa bubi okumulaba ng’akaaba. Mmukolere ki?
MWANA wange buli muntu omukwano gumuyisa bubwe. Waliwo nga ne bw’oba tomulabiridde kasita onyumya naye akaboozi kiba kimumala. Abalala baagala kubalabirira kale buli omu abeera ne ky’ayagala.
Mukyala wo alabika akyali muto ng’omukwano alina mungi ky’ova olaba nga buli kiseera aba ayagala abeere kumpi naawe akulabeko era singa tobaawo oluusi n’emmere eyinza okumulema okulya ng’akulowoozaako.
Munno olina okumubuulira n’akimanya nti olina okukola wabula fuba okulaba nga lw’obeerawo omuwa obudde.


text:
Kampala
SSENGA amaka gantabukidde era kirabika omukyala agenda kunnema. Buli lwe mmugamba ku by’okunyumya akaboozi ang’amba nti tayagala era bwe mmulemerako agwawo nga muteteme talina kyanyega okutuusa lwe mmaliriza bye nkola.
Kyokka ye bw’afuna obwagazi ambeera bubi nnyo era ekiro kyonna aba ayagala tukimale nga tunyumya kaboozi. Ssenga mmukolerer ki kuba ky’akola kimpisa bubi?
EKY’OBUTAYAGALA kwegatta kituuka ku bakyala n’abasajja. Era omuntu ali mu kiseera kino ne bw’omunoonya oyinza okwekanga ng’obwagazi bumubuze.
Ate bw’aba agafunye naddala ku basajja amalamu mangu akagoba ate ku bakazi ensulo ezireeta amazzi agaseereza ekkubo zikalira mangu.
Ekizibu munno ky’akola kya butakufaako ng’emusabye munyumye akaboozi n’agwawo bugwi. Munno yogerako naye ku nsonga eno bw’aba akwagala ajja kukyusa.


text:
Kampala
Omukyala ng’anywesa omwana we omubisi.Ekif; Ruth Nazziwa.
Bya RUTH NAZZIWA
WIIKI ewedde yabadde ya kuyonsa era twawandiise ku migaso, engeri y’okuyonsa n’omukyala atasobola kubeera na mwana we essaawa yonna ky’aliba okukola. Leero tuleese endiisa y’omwana agaanye okuyonka oba eyeggye ku mabeere n’atakonziba.
Ebiseera ebisinga omwana bw’otomuyonsezaawo mu ssaawa esooka nga waakamuzaala ayinza okukaluubirizibwa okuyonka ekiyinza okumuviirako okuzira amabeere naddala nga tosiiba naye. Abazadde abamu basalawo obutayonsa olw’ensonga ezitali zimu omuli okuba n’endwadde ez’olukonvuba eziyinza okukwata omwana singa ayonka.
Dr. Florence Nalubowa, omusawo w’abaana ajjanjabisa emmere mu ddwaaliro ly’abaana e Mulago agamba nti bw’oba ogabirira omwana olina okufuna okubuulirirwa okuva ew’omusawo n’omanya ekika ky’emmere n’amata eby’okumuwa kuba emibiri egimu gya ntondo nga gizira ebyokulya ebimu.
Bw’aba waakunywa mata genderera obutagasaabulula nnyo oba okumuwa amaka kuba gayinza okumukonzibwa oba okumusiba olubuto. Mu lunaku fumba amata omwana g’anaamalawo kuba buli lw’ogabugumya ebiriisa bikendeera omwana n’ataganyulwa.
Amata omwana g’anyweddeko togatereka kuba obuwuka bwettanira nnyo ekiriisa ekizimba omubiri ekiyinza okulwaza omwana singa ogamuwa. Omwana awezezza emyezi etaano muwe ebika by’emmere eby’enjawulo kisobozese omubiri gwe okufuna ebiriisa bye gwetaaga. Omusawo agamba nti, mu kiseera kino ssebusa w’omwana aba agumye okusobola okukuba ebika by’emmere ebirala naddala ebigonda.
Mu bino mulimu; ebibala nga emiyembe, ennaanansi (bino birimu ebiriisa bya Vitamiini A ne C ebiyamba okuwa abaserikale b’omubiri gw’omwana amaanyi okulwanyisa n’endwadde ezimulumba. Enva endiirwa omuli; doodo, nnakati, entula, kaloti, ennyaanya, emboga, ebbugga n’ebirala naddala ebya kiragala nabyo birimu ebiriisa bya Vitamiini A ekiyamba amaaso okuba amalamu, okugumya obwerinzi bw’omubiri n’ekikola omusaayi. Ennyama, amata, ebyennyanja, amagi, mukene, enkejje, enkoko nabyo birungi ku mwana naddala ebitokose kuba birimu ebiriisa ebiyamba okuzimba obwongo bw’omwana n’omubiri gwe.


text:
Bya Bbosa Gonzaga
OKWAMBALA engoye kikulu kuba ziyamba okutangira endwadde ze wandifunye naddala ez’ensusu nga kiva ku bujama obukugendako obutereevu, ziyamba okukutangira okukosebwa mu mbeera ezimu singa ofuna obuzibu n’ebirala.
Wabula abasawo bagamba nti waliwo embeera w’otosaanidde kwambala ngoye naddala mu budde bw’ekiro okuyamba olususu okussa n’okwetaaya.
Dr. Brian Aguma, owa St. Collin Medical Center Bukoto alaga obuzibu bw’oyinza okufuna bw’osula mu ngoye.
1. Okulinnyisa puleesa: Kino kiva ku mubiri okufuna ebbugumu erisusse nga kiva kukutaataaganyizibwa kw’omusaayi ekigireeta okulinnya.
2. Okulwala: Singa osula mu ngoye z’osiibyemu kireeta obuwuka obuva ku nfuufu n’ekko ly’okwata buli lw’otuuyana.
3. Endwadde z’ensusu omuli olukuku, oluwumu, olusolo n’endala zikukwata.
4. Okusannyalala:
Dr. Ann Atai, ow’eddwaaliro ly’e Mulago annyonnyola nti singa osula nga week
apise mu ngoye ezikwata omubiri omusaayi gutaataaganyizibwa mu ntambula yaagwo ekivaako ebitundu by’omubiri ebimu obutafuna musaayi n’okusannyalala.
5. Okuwunya olusu: Omuntu bw’anaaba ate n’asula mu ngoye ze yasiibyeemu aba atawaanidde bwereere. Ekko ly’olugoye bwe lyegatta n’entuuyo ng’omuntu yeebase kifuuka kivundu era ogenda okuzuukuka nga tewali ayagala kukusemberera.
6. Okuzing’ama: Singa omwana omumanyiiza okumusuza mu ngoye ezimukwata n’okumuleetera ebbugumu erisusse kisobola okumukosa obulamu olw’obutafuna mpewo emala okukuuma mubiri nga mulamu.
Engeri y’okwewala obuzibu buno
1. Waliwo obugoye obukolebwa nga bwakusulamu. Buba bwa luwewere nga bw’obwambala omubiri gwetaaya n’otofuna buzibu bwonna olw’omusaayi okutambula obulungi.
2. Omuntu asobola okukozesa obuwale obutono oba pijaamu n’ayambala ng’agenda okwebaka kuba bwo buba butono ku mubiri era ebitundu by’omubiri ebisinga biba bweru ne byetaaya.
3. Osobola n’okwebaka obukunya bw’oba tolina gw’oneesittaza.


text:
BUUZA OMUSAWO
Nnina akawuka ka siriimu era mmira eddagala lya Septrin. Emabegako ebigere byange byatandika okuwunya era sikyayagala kwabala ngatto kuba biyubuka. Abasawo bang’amba nti nnina kabootongo naye emabega nnali sirina kizibu ekyo. Oba kiva ku ddagala lye mmira? Atim.
Kabootongo bulwadde obuwona naye ate abantu bangi ddala nga bafuna obulwadde bw’olususu balowooza nti kabootongo ava ku kawuka ka siriimu. Kabootongo bulwadde obuyinza okutambuzibwa okuyita mu kwegatta. Bukosa emimwa, ebitundu byekyama, mu kamwa n’awalala.
Obulwadde buno era butambuzibwa okuva ku bakyala ab’embuto ne bukwata abaana ababeera munda.
Ekiwunyisa ebigere kuba kutuuyana okusikiriza obuwuka okubyaluliramu naddala nga tobiyonja ne birwala.
Okwambala sitokisi n’engatto ezitali z’amaliba kireeta ebigere okutuuyana n’okubeera nga bibisi buli kaseera.
Obucaafu n’obutanaaba bigere kutukula byonna bireeta obuwuka okubyaluliramu.
Okweraliikirira, eddagala erimu n’enkyukakyuka mu mubiri byonna bireeta okutuuyana kw’omubiri n’ebigere ssaako n’ebigere okuwunya.
Weetaaga okulaba omusawo omukugu akujjanjabe. Eky’obulwadde bwa kabootongo tokyesigamya ku kawuka ka siriimu wadde ku ddagala ly’omira kubanga n’abatalina kawuka era babeera naye.


text:
Mityana
Kawuki
Bya Luke Kagiri
Abakulira amasomero g’obwannannyini n’aga Gavumenti mu Ggombolola y’e Ssekanyonyi mu Disitulikiti y’e Mityana mu Ssaza ly’e Ssingo, basabye Nabagereka Nagginda, asseewo entegeka y’okutuusa emisomo gy’Ekisaakaate mu bitundu eby’omu byalo.
Obubaka buno, baabutisse omumyuka asooka owa Mukwenda, Joseph Kawuki eyabadde alambula amasomero agali mu kitundu kino.
“Tulina obuzibu bw’abaana abasiiwuuka empisa kyokka nga n’abazadde batandise okulagajjalira obuvunaayizibwa bwabwe. Abaana bangi bakoma mu kibiina kya musanvu olwo ne bafuna embuto n’abalenzi ne badda mu mirimu emirala, ekyonoona ebiseera byabwe eby’omu maaso,” Pauline Kakooza, akulira essomero lya Hope Vision bwe yategeezezza Kawuki.
Yagambye nti yadde abazadde abamu bagezaako okubuulirira abaana n’okubayigiriza empisa naye abalala beesuulirayo gwa nnaggamba n’asaba wateekebwewo ku misomo gy’Ekisaakaate, gisobole okuyamba ku bayizi.
Yagasseeko nti abaana bangi bandyagadde okwetaba mu misomo egyo naye tebalina busobozi butuuka gye gibeera sso nga ssinga gireetebwako mu byalo kiba kibayamba.
Kawuki yategeezezza nti essaza ly’e Ssingo nalyo lyassaawo entegeka ey’eggunjuliro ng’eyambako ku kusomesa abayizi kyokka n’asuubiza okutuusa obubaka obwamutikkiddwa.
Kawuki yalambudde amasomero amalala mukaaga nga kwabaddeko aga Gavumenti n’ag’obwannannyini, omwabadde erya Kasikombe P/S, ng’eno abazadde n’abasomesa baalaze obweraliikirivu olw’embeera embi essomero gye lirimu ng’ebizimbe bikadde nnyo nga n’abaana batono ddala. Mukwenda yasomoozezza abasomesa okwagazisa abayizi emirimu gy’Obwakabaka bwa Buganda.


text:
Kampala
KABAKA yawalirizibbwa okuyimiriza ku kwogera kwe eri Obuganda, n’amala okubuuza nti “ Kati ne mu lukiiko muleetamu disiko”?
Olwo yabadde awulidde ng’omuziki gw’ebidongo bya disiko gusekebbukira mu lukiiko lwe yazze okuggulawo, ekintu ekitabangawo mu mpisa z’obuwangwa bwa Baganda.
Omuteesiteesi w’olukiiko lwa Buganda mu Bulange e Mmengo, Owek. Peter Mayiga, ye yaalibadde ayanukudde ekibuuzo kya Kabaka, naye kirabika ebintu byamusobedde n’adda buzzi mu kuseka amakkete.
Omuziki gwa disiko Kabaka gwe yawulidde, gwabadde gufubutukira mu kasimu kano ka “wonna wooli nkufuna”.
Kino kyabadde kitegeeza nti abantu balekerwa ebbeetu ery’okuyingira mu lukiiko n’obusimu bwabwe ne busekebbula disiko neetabula Kabaka mu kwogera kwe!
Newaakubadde Bulange kati eriko ebyuma ebyaza abantu abagiyingiramu, kyokka kirabika ng’ebyuma ebyo byaza bbomu, mmundu n’ebiso, naye bo ab’obusimu ne babaleka nga bayinaayina n’obusimu bwabwe.
Sso nno n’obusimu nabwo bwafuuka dda ekintu eky’obulabe. Tebukoma ku kubeeramu disiko ezitabulatabula enkiiko, naye nabwo bwennyini buyinza okukwekebwamu bbomu ezinatta abantu.
Kabaka ayagala nnyo abantu be, era emirundi mingi alabiddwa ng’abasemberera ng’era n’oluusi abakwata mu ngalo. Olumu osanga disiko gye yawulidde si gy’aliwulira naye kiriba kirala, kati olwo Obuganda bulidda wa?
Abaganda batya nnyo okuyitibwa ab’ensonyi, era kye bava bayiikiriza Aboolugave nti be balina amansonyinsonyi agassa
olugave.
Kyokka n’ab’e Mmengo bafuuse ba lugave, balina amansonyinsonyi agabagaana okukalira mu balina obusimu babuggyeko nga tebannayingira mu lukiiko.
Laba n’ekivudde mu mansonyinsonyi ago kwe kutamba amagero, Kabaka ng’ali ku Nnamulondo, n’awalirizibwa okusala mu kwogera kwe nga disiko y’obusimu ekutte wansi ne waggulu!
Wo ayi Mzee Zedde ng’alabye ennaku! Teebereza Kabaka bwayimiriza mu kwogera kwe ne yeebuuza omuziki gwa disiko ogumutabulatabula gye guva, kyokka nga Katikkiro we Walusimbi ne sipiika w’olukiiko Hajji Musa Sserunkuuma, ko ne Mayiga omuteesiteesi waalwo, bali awo batunula ekiwekete!
Kati abantu bonna mu ggwanga bakubirizibwa kukuuma byakwerinda bibe ggulugulu. E Mmengo eby’okwerinda bwe bitaanywezebwe ne bisigala nga biri yegeyege, ebinaddirira kwe kutuuka engalo okuzikubamu amakiikakiika n’okufuuwa ekiwa ng’okizza munda. Sikulimba!